url: =Malaysia, Kota Damansara inndawl 17 panin naupangno kum 3 khat kiasuk in si :: ZOMI DAILY\nposted on 13 September 2018 at 5:53 pm Lomkholna: Malaysia, News, Sawltak, World\nMalaysia, Kota Damansara vengsung aom innsang mahmahkhat ii inndawl 17 panin naupangno kum 3 khat kiasuk a, sisuakpah cih NST pan kiza hi. Tuni Thursday zingsanglam in thupiang hi a, tua naupangno akiatsukna Flat pen gamdangmite saapdingin akiphallo, Malaysian gammi mizawng te omnading in akivaihawmsak PPR akici “Projek Perumahan Rakyat” Flat innte ahihi.\nAthu akikanna ah tua naupang pen numeino khat hi a, Plastic Chair tutna khattawh innmailam aom Balcony ah kahto in, tuapanin innnuai ah akiasuk hiding kici hi.\nTuahsiatna apianhun pen zingsang 7:10am hunpawl kici a, tualaitak in tua naupangno pen amahguak innsung ah aom ahihi. Anu leh apa tepen zingsangin Nasi Lamek zuakdingin 6am hunpawl in akuankhiakhin uh ahihi.\nA sanggam numei kum 14 aphakhin khatzong zingsang 7am hunpawl in anaute innvengnai aom Kindergarten naupangsang ah sangkahding in akhapak in apai ahihi. Tuabangin apaikhait laitak in atuahsia numeino pen a ihmutsan laitak ahihi.\nHihvai tawh kisai in thunei ahi District police chief Assistant Commissioner Mohd Zani Che Din in agenna ah kum 14 aphakhin asanggamnu in anaute sangkhading in apaiding ciangin aneuzaw atuahsia pen ihmulai ahih manin, phongngamlo in innsung ah amahguak anutsiat cihi. Tuaban ah acidamlo, acisa ahih manin, a ihmut ciangin aphong ngamlo cihi.\nSanginn panin anaute sangkha aciahkik ciangin innveng te’n tuahsiatna apianlam genpah uhhi.\nNaupang akiatsukna Balcony ah Plastic Chair khat kimu in, Balcony zong atunglam ki umlo ahih manin, tuapanin akiasuk hiding kici hi.\nNaupangno pen athawh ciangin kuamah mulo ahih manin, Plastic Chair tungah kahto in innmai Balcony ah adakkhiatsawm laitak in akiasuk hiding kici hi.\nNaupangno ii aluanghawm pen Sungai Buloh Hospital Forensic Unit ah kipuak in, tualai ah Postmortem kibawlding cihi. PPR Safety Supervisor khatin agenkhiatna ah zingsanglam in ama omna tawh akinai Block khatpan agin ngaihmahmah kaza hi. Tuaciangin naupangno khat inntungpan kiasuk cih hongkigen ciangin amanlang in kadelhpah hi. Tua vengsung aom pawlkhatte’n agenna ah innpualam Balcony ah puan akipho omin tuate aletsawmna panin akiasuk hiding acizong om uhhi ci’n genkhia hi.\nNaupangno tawh akithuah te’n hih thuthang tungtawn in lungngaihhuai hi. Naupangno khatguak innsung ah a ihmu ahiphial zongin nutsiatkhakloh limlimding thupi dinghi. Sawltak #zomidaily\nPrevious: Lawm tampi ngah nading zia\nNext: Zopuan lo-ngaal’ hong silh ke’n maw\nCareer Guide: Banking Services


timestamp: atn

url: ="Tua hun ciangin Judah leh Jerusalem, a nidang hun lai mah uh ka bangsak kik ding hi.\nMinam dang khempeuh kaikhawmin Jehoshafat Kuam-ah ka paipih ding hi. Ka mihingte tungah a bawlnasa uh hangin tua munah amaute thu ka khen ding hi. Amaute in Israel mite, gamdangah thehthang uh a, ka gamsung teng phelhawm mangkhin uh hi.\nA galmatte uh kua in ngah ding, ci-in ai san uh a, zu leh numei leina dingin numeino leh naupangnote sila-in a zuak uh hi.\n"Taia khua, Sidon khua, leh Filistia gam khempeuh aw, kei bang hong cih nuamin a kinei na hi uh hiam? Bang khat peuhpeuh hangin hong thukkik nuamin a kinei na hi uh hiam? Kei a hong thukkik na hih uh leh, kei zong manlang takin kong thukkik pah ding hi.\nKa ngun, ka kham, leh ka na manpha tampite la-in, na biakinn sung uhah na puak uh hi.\nJudah leh Jerusalem mite, amau gam panin gamlapi-ah paipihin, Grik mite tungah na zuak uh hi.\nTu-in amaute na zuakna uh mun panin a lakhia kik ding ka hi a, amaute tungah na bawl bangun note tungah kong bawl ding hi.\nNa tanute uh leh na tapate uh Judah mite tungah ka zuak ding a, amaute in a gamlapi-a om Seba minamte tungah zuaksawn ding uh hi. Bang hang hiam cih leh Topa in gen khinzo hi.\n"Minam dangte tungah hih bangin thuzaksakna bawl in: Galhang mite sam un la, galdo dingin kithawi un. Galkap khempeuh kaikhawmin hong kuan un!\nLokhawhna tute namsau-in seek un la, singhiang heuhna temkawite teipi-in seek un. A thahat lote nangawn in do uh hen.\nKimkotah a om minam dang khempeuh aw, manlangin hong kuan un la, tua kuamah hong kikhawm un. Topa aw, na galhangte hong paipih suk in.\n"Minam dangte hong kithawi hen la, Jehoshafat Kuam-ah hong kuan suk uh hen. Kimkotah a om minam dang khempeuh thu a khen dingin Topa ahi keimah, tua munah ka tu ding hi.\nAmaute gilo mahmah uh ahih manin anlak huna buhsi bangin atgawp un la, leenggahtui dawhna a dim letin a luang, leenggah cilna kuang sunga om leenggah bangin tuancil gawp un," a ci hi.\nThukhenna Kuam-ah a tul a thenin om uh hi. Bang hang hiam cih leh tua lai munah Topa ni hong tung baih ding hi.\nNi leh kha mialta a, aksite zong taang nawnlo hi.\nZion Mual panin Topa hong hawksuk a, Jerusalem panin hong awngkek a, vanpi leh leipi a ling damdam hi. Ahi zongin Topa pen ama mite belhpa hi a, Israel mite a hu ding hi.\nTua ciangin Topa in, "Israel-te aw, ka mual siangtho Zion tungah a teng keimah pen Topa note Pasian ka hihna na hong thei ding uh hi. Jerusalem pen a siangtho biakna khuapi hi ding a, gamdang mite in zokik nawnlo ding uh hi.\nTua hun ciangin mualtung khempeuh leenggui lo hi ding a, mual neute khempeuh tungah bawnghon dim ding a, Judah gamsung khempeuhah tui tampi om ding hi. Topa biakinn panin luitui khat hong luangkhia ding a, Shitthim kuamsung khempeuh a kawtsak ding hi.\n"Amaute in Judah gam simin, mawhneilo mite that uh ahih manin, Egypt gam, sehnel gam suakin, Edom gam, gamsia suak ding hi.\nA kithat mite phu keimah in ka la ding a, a mawhte ka khahkhong kei ding hi. Judah gamah mi teng tawntung ta ding a, Jerusalem-ah a khangkhangin mi om tawntung ding a, Zion Mual-ah Topa a teng ding hi." a ci hi.


url: =Philippines gamsung ah Bomb asukkhapsawm IS mizat mi 2 kiman ~ ZD :: ZOMI DAILY\nposted on 6 April 2017 at 11:11 pm Lomkholna: News, Philippines, Sawltak, World\nPhilippines kumpi thunei te’n Thursday (Apr 06) ni in IS migilo tetawh akizomding in aki ummawh nupa kopkhat mankhia uh cih AFP News pan kiza hi. Tua nupakop tepen apasal Kuwait gammi hi a, azi pen Syria gammi ahihi.\nHihte nupa pen abeisa March khasung in Philippines gamsung nawhzin mahmah uh a, Philippines gamsung ahih keileh Kuwait gamsung ah Bomb sukham dingin geelna nei uhhi ci’n Justice Secretary Vitaliano Aguirre in Reporters te tungah genkhia hi.\nKuwait Authorities te’n Philippines kumpi thunei te zasak uh ahih manin, hih te nupa in Manila District sungah akiman hi a, Filipino Authorities te’n thusitna bawlin, kancianlai uh cih kiza hi.\nA pasalpa pen Middle East gamsung ah ISIS Member asemlaitak khat hi a, United States kumpi inzong hihpa pen National Security anawngkai sakding mihoihlo khat hiding hi ci’n genkhia uhhi.\nA numei ii pasal masapenzong ISIS Commander khat hi a, Syria gamsung ah aki kaplup khitciangin hihpa tawh akiteeng uh ahihi. Apasal pen Kuwait gamah kipuakding “Deportation” kibawlding a, anumei pen Qatar gampanin Philippines alut ahih manin, Qatar gammah ki lehpuakding hi ci’n Filipino Officials in genkhia hi.\nSouth-east Asia gamsung ah IS migilo te’n Muslim Communities tungtawn in honglut khading uhhi ci’n Philippine President Rodrigo Duterte in abeisa sawtnailo hunkhatin agenkhiatpen taangtung takpi hi.\nAlso read: Philippines ah ngawngtan athuak Germany gammipa luanghawm ki mukhiata ~ ZD\nPhilippines gam ii leitaw lamahzong Muslim migilo te tammahmah uh a, tuate zong IS migilo tetawh kizopna nei uh kici hi. ZD Sawltak #zomidaily\nPrevious: Penang ah lamzikkan numei khat Motorcycle in nawkpai in taisan vingveng ~ ZD\nNext: Za, Za, Za ~ T. Sawm Lian


url: =Puteek khatin azangmul botin agei ah a ihmu numeino tungah khiatphei sese :: ZOMI DAILY\nposted on 23 September 2017 at 8:12 pm Lomkholna: Japan, News, Sawltak, World\nJapan puteek khatin meileng atuanlaitak in agei ah a ihmu numeino khat khelbawl sese a, tualaitak Video kizaihkha citciat ahih manin, Social Media ah ki thezakpah zihziah hi. Tua Japanese pa’n bangci khelbawlhiam cihleh akalkawmmul “Pubic hair = zangmul” botkhia in, tua numei ii alutung ah lotphei, khiatphei citciat hi.\nPhilippine Daily Inquirer te genkhiatna ah hih Video Clip pen Twitter tungah @momo773716 kici User khatin Upload masa cihi. Tua Video Clip pen Twitter tung bekbek ahzong 55,869 veibang Retweet kibawlkhin a, Like apiazong 70,228 phakhin hi. (Dislike omlomawk ahih manin, Like akipia zong hikhathei 🙂\nTua Japan puteek pa’n abombi Zip honkhia in, aki muloding in bungkhatah amai ah liahsak hi. Tuakhit ciangin azangmul botkhia hileh kilawm a, amulte pen agei ah a ihmu numeino tungah khiatphei citciat sese hi.\nTua agei ah a ihmu numeino pen sangnaupang High School Girl khat kici a, “Oh no! The JK is getting sprinkled with pubic hair.” ci’n Twitter tungah ki gelhkhia hi. Tuabangin akalkawm amul botkhiazel in, theihpheizel cimawk hi.\nVideo: Elderly man pulls his pubic hair and sprinkles it on sleeping woman in Japan\nHihbang in Japanese puteekpa gamtatna pen amukha khempeuh in kihmahmah uh a, gitloh gamtat samahmahtek uhhi. Hihpen gitloh gamtatna “Crime” namkhat hi ci’n ki Comment tek hi. Adang User khatin kumpi thukhun tawh kizui in hih puteekpa gamtatna thu kibawl tapeuhhen cihi. Adangkhat in hih numeinu, amanlah phawkkei vencin, hehpihhuai mahsi e ci’n gelhkhia hi.\nHih puteek pa gamtatna in “The Dog in the Manger” cih Fable tangthu hongphawksak lianghi. Ui in buhtu anektheihloh hangin, bawngte nekdingzong phaltuanlo hi. Hih puteek pa’nzong anekkhak lohdingkhat….. Ih gamtatna khempeuh hongmu khinkhianden khat omhi cih phawkni. Sawltak #zomidaily\nPrevious: Uivakthap honkhatin naupangno kum 4 khat petlum, amukha te’n hotkhiat sawmlo\nNext: Malaysia, Klang River luisung ah awle khat ki galmuh


url: =ZAM Thupuak :: 06 Jan 19 (UN vai nakan nuamhiam?) :: ZOMI DAILY\nposted on 5 January 2019 at 4:54 pm Lomkholna: Malaysia, News, ZAM, Zomi\nKUMTHAK THUPHA:: Kumlui 2018 hong beita in kumthak 2019 hong tungta hi. Kumlui sungah i khasiatna, i tatkhialhna, i khutkhialhna, i guallehna, i lawhsapna, i dah i kahna khempeuh mangpha khak in, hong gualzawhpih Pasian tungah lungdam i koh ding mangngilh kei ni. Kumlui sungah hamsatna tampi kawmkal ah kumthak a mukik thei dingin na nuntakna hong hawisak ih biak Pasian in nang tungah lametna nei a, nang adingin geelna vailian tampi nei hi. Tua ahih manin laulo in mainawt in la, na mai hong khak a om ciangin lungkia in nungkik pah kei in. Nang ading geelna tampi tawh na nuntakna hong hawisak lai Pasian in nang hong nusia ngeilo ding a, amah muangin kalsuan peuh le cin nang tawh kigamla ngeilo ding hi.\n2019 sung thupha i ngah theihna dingin ka innkuanpihte in, ka khua kipawlna in, ka pawlpi in, ka minam kipawlna in kei ading bang hong sepsak thei ding cih lamenlo zaw in, KEN ka innkuanpihte ading, ka khua kipawlna ading, ka pawlpi ading, ka minam kipawlna ading bang sem thei ding/huh thei ding ka hiam cih ngaihsun zaw ni. Adiakdiak in 2019 kum pen Malaysia gamsung ah galtai in a om Zomi te a dingin nakpi takin tona (Challenge) a tam pen kum hi dingin zong ka lem en uh hi. Tua ahih manin 2019 kum sungah I kibat lohna te tawh buaibuai nawnloin hih tona (Challenge) pen bangci in zo thei ding cih khut kilen in sep khop hun ding ahi hi.\nKhat leh khat I thahat lohna mun te ah kidom toin, ki mawhsakna kigensiatna te nusia in hong tungding vai te ah kipum khatna leh ki thukhual na tawh mapang in sem khawm ciat dingin zong I kizawn phapha hi. Ki pumkhat in I sepna a, ki thuhual in I kalsuan leh tua tungah ki pumkhatna a deih Pasian in zong thupha hong pia ding hi. 2019 kum pen nang adingin a kikhak kongpite a kihon kum, thupha ngah kum, daupai kum, cidam kum, lawhcin kum leh thusia lasia te’n hong nungzuih nawn loh kum hita henla, Pasian ading leh minam adingin nasep ngei loh nalianpite nasep kum hong hi ta hen!\nMalaysia a om Zomi ten kumsim a i bawl den i minam ni sawtloin hong tung ding hita hi. Abeisa kumte mah bang in tukum zong thupitak leh picing takin bawl theih nadingin 12 November 2018 in ZAM zumpi ah kimuh Khop na kinei hi. 2019 zong nopcitak leh picingtak a i bawl zawh na’ng sum leh pai tampi hong kisamding a hih man in muanna leh lametna lianpi tawh Zomi Nam Ni Committee in anuai a bangin ma i pankhopding kong zawn uhhi. Zomi Nam Ni adingin sum leh paai tampi mah kisam a i pankhop ngeina bangmah in tutung zong Khua kipawlnate panin RM 200 leh biakna Pawlpite pan in RM 300 tawh mapang khawm dingin I kizawn hi. ZOMI NAM NI ADING PANPIH NA HONG PIA TE\nZomi Nam Ni muakna in kumsim ih neih zel ahi Zomi Cup hun hong tung ding hi ta hi. Zomi Cup lut man pen RM800 leh Deposit RM400 hi ding hi. Min sazian piak nunung ni ding pen 13 January 2019 (Sunday) hi ding a, 14 January 2019 ni-in Group khen na kinei pah ding hi. Kimawl ding hun pen February 5-8, 2019 sungin kimawl dingin kikhentat hi. Amun ding tawh kisai leh vai tuam tuamte Team makaite tawh kimuh khop hun ah hong ki pulak khia ding hi.\nNa UN vai lung himawh in kannop dotnop khat peuhpeuh nanei hiam? UN Department tuamtuam ah laigelhsak nop na neih leh ZAM Member te ading mangenlo in ZAM zum pan lai ki gelh sak theiden hi.\nZAM member I cihpen ZAM Card bawl ngei cihbek hi loin UN card a neih khit hang in a renew/hingsak den te pen member hiden cihna hi. Refugee na kicih sam hang UN Card naneih naikei leh UN ten kami hongci tuanlo hi. Tua a hih manin Zomi nahih leh ZAM card bawl in. ZAM ZUM AH HONG HAWH\nKawlgam pan hong zin ahi Mission Kingdom Goslpel ah Pasian nasem Pastor En Khaw Khai (Laaitui) in Malaysia hong om sungin Zomi te a it a veina tawh kizui in ZAM zum ah hong hawhin, Malaysia sunga om Zomi te a dingin thungetna hong neihsak ahih manin lungdamna I pulak khia hi. Tua bek thamlo in zum nasepna a dingin RM 50 zong hong pia khia lailai hi. Topa’n siapa hong zang semsem lai tahen.\nKuala Lumpur. Phone : 03 9235 5431\n(Kerinchi LRT Station ngei)\nAUSTRALIA VISA LAKNA MUN\nSuite 19.06, Wisma Mca, 163 Jalan Ampang, Kuala Lumpur 50450 Wilayah Persekutaun Kuala Lumpur.\n376 Jalan Tun Razak, Taman U Thant,\n50400, Wilayah Persekutuan, Kuala Lumpur.\nHONG ZASAK UN : Cing Khua Nuam pen US Embassy pan in na zum vai uh hong kikan ahih manin a thei kha te in amanlang in hong zasak un. Contact : ZAM zum – 032142 6659 ZAM Hotline – 016 293 9027\nZAM ZUM AH KILEI THEI : ZAM zumpi ah I ngeina van tuamtuam ahi Zopuan Design tuamtuam, Zoniik Design tuamtuam, Puanten, Puandum, Zodial(Silk), Puanlaisan, Zokhi, Tanghciin, Khephiau, Zolukhu, Zothungkuah, Zodial cihte akipan naupang puan tuamtuam te deih zahzah kilei thei hi. TUKAL SUNG THONG LAM BUAIPIH\n1. Nang Za Lang (Khiangzang) Leisure Mall pan kiman Maluri lockup ah kibuaipih\n2. Pau Sian Khual (Khiangzang) Leisure Mall pan kiman Maluri lockup ah kipuai pih\n3. Thang Za Kap (Tungzang) Leisure Mall ah kiman Maluri Lockup ah kibuaipih.\n4. Kap Sian Hau (Tauleng) Leisure Mall ah kiman Maluri lockup ah kibuaipih\n5. Kham Do Tuang (Tuithang) Semiyih Camp ah kiveh\n6. Hau Lian Kap (Khampat) Selayag Mahkahmah ah kibuai pih\n7. Lien Muan Piang (Salzang) Selayang Mahkahmah ah kibuaipih\n8. Cinh Lam Tung Piang (Tuikhal) Selayang Mahkah -mah ah kibuai pih\n1. Awn Thang (Buan) ACTS\nZAM zum leh nasepna te adingin mapan khopna hong piate tungah lungdamna lianpi kong pulak khia uhhi. Zomite itna veina taktawh ih zumpi adingin hibangin mapang khawmin nong dinpihnate hang mah uh tawh tuni ciangdong a kikalsuan toto zo a hihi. Mailam ah zong apiakhiazo semsem dingin TOPA’N thupha hong pia henla, a zahtampi in hong thukkik tahen. 1. Sia En Khaw Khai (Laaitui) RM50\nZAM ZUM PEN ZINGSANG NAI 9:00 PAN NITAK NAI 6:00 KIKAL IN NISIM KIHONG DEN HI.\nPrevious: Melbourne khuapisung akizuak lenggah sungah phim kimu\nNext: Midang tung pan Thupha lamen kenla, Thupha hi zaw in


url: =Malaysia ah BMW mawtaw minthang khat tuahsia in nungakno khatin sihlawh ~ ZD :: ZOMI DAILY\nposted on 9 April 2017 at 10:26 pm UTC+9:30 Lomkholna: Malaysia, News, Sawltak, World\nMalaysia, Alor Setar sungah zanni Saturday nitaklam in BMW mawtaw khat tuahsia in, nungakno khatin sihlawh cih theStar pan kiza hi. Tua nungakno pen kum 25 bek hipan a, amin Nur Farihah Jaffar kici hi. Pendang, Kampung Bonggol Petai khuami khat ahihi.\nHih numeino pen a innkuanpih tetawh mawtaw atuangkhawm uh hi a, North- South Expressway lamzikpi tungah atailaitak un Hutan Kampung gei ah nitak 10:40pm hunpawl in atuahsia uh ahihi.\nBMW mawtaw pen apei taal in hawkguam sungkhat ah kiasuk in, numeino in asihlawh ahihi. Mawtaw pen amakpa ii hawl ci a, mawtaw sungah naupang kum 3 pan kum 8 kikalzong thumbang atuang himahleh tuate asi omlo bilbel hi. Liamna bel neiciat uh ahih manin, Sultanah Bahiyah Hospital ah kipuak uhhi.\nAsi numeino pen tukha April 30 ni ciangin asuahni Birth Day limtak bawlding in akigingging kawmkal ah mawtaw tuahsia in asiziau ahihi.\n“Mihing leh Papo” cih kammal aom mahbangin mihing te sihhunding pen ahiziau thei himawk hi. Akhangham penpen panin siding cih hizenzenlo a, tuahsiatna Accident aomciang inzong akhangmoi penpen te’n thuaklah diakding cih hituanlo mawk hi.\nHih mawtaw tungah naupang kum 3 pan kum 8 kikal naupang thumbang tuang uh himahleh kuamah asi omlo in, kum 25 aphakhin nungakno khatin sihlawh citciat hi.\nA mawtaw tuan uhpen BMW mawtaw ahihi. BMW mawtaw pen leitung ah aminthang mahmah, atamman mahmah mawtaw namkhat ahihi.\nBangzah in atamman zongin, amuanhuai in aminthang zongin, ahoihin aminthang zongin ahun tungleh tuahsia thei, melhoih in aminthang mihing tezong sihhun tungleh siveve uh a, hoihna khempeuh leisung ah amuatcipding hilel hi.\nAlso read: Malaysia, Penang ah numeikhat mawtaw ahawl laitak thautawh kikaplum ~ ZD\nLeitung tomkal nuntaksung in ihhihna bangbangtawh lungkimding, lungnop theihding leh ihsihkhit ciangin tawntung tawldamna vangamnuam tungning cih khamuanna ihneihding athupipen hi cihtawh tuni Palm Sunday thuthang te khupbawlni. ZD Sawltak #zomidaily\nPrevious: Egypt Palm Sunday kikhop laitak Bomb puakkham, mi 36 si in 100 val liam ~ ZD\nNext: Rev. Dr Kam Khua Thang hong nusiatna tungtawn a Phawk huai tuamtuamte


url: =KA KHAWKHAI MAI TANG EE: Agelh - Khoi Lam Thang - Laibu Saal\nHome > Thuluui/Articles > KA KHAWKHAI MAI TANG EE: Agelh - Khoi Lam Thang\nKA KHAWKHAI MAI TANG EE: Agelh - Khoi Lam Thang\nka Khawkhai mai tang ee:\nKa khaw khai mai tang ee gualsa no bang ka khaw khai mai tang ee.\nKa gial mang lo lai ee gualsa no bang, ka khaw khai mai tang ee.\nKa khaw khai mai tang ee: Zo pau in Khaw cih ciangin Khe cihna ahi hi. Ka khe khai ing cihna ahi hi.\nGualsa no bang: Khisa no a ci zong om hi. A taktak in Gualsa a cihna hi ci-in khanghamte in ciamteh uh hi. Gualsa cih ciangin lakam hia, sagual cihna hi-in, a khiatna taktak ngalno cihna ahi hi.\nKa gial mang lo lai ee: Ngalno suaktungte a dung zui in gial uh hi. A upat deuh deuh ciangin a gial uh mang semsem a, a tualtei ciangin mangsiang hi. Gial mang nai lo ngal note a neu mahmah laite ahi hi.\nLa khiatna bulpi\nGamlak ah ngalte a honhon-in kikhawl diamdiam uh hi. Ngal hon a tamte 100 kimkim pha thei hi. Ngal pite a suah ciangin vok mah bang uh a, 6 pan 12 ciang bang pha thei hamtang hi. Ngal hon lakah ngal pi 3 le 4 om hen la a no suah kituak leh ngal no hon 30 bang 40 bang pha thei hi. Tam uh ahih manin a tatna uh kithei baih mahmah hi. Lo khawng na ne kha leh hun tom no khat sungin lo ciing khat ne mang zo uh hi. Hih ngal honte in gal le lauhuai ahi sabengte ahi zong, sahang le humpi ahi zong tuak kha thei uh hi. Tua ahih manin ngal honte a cing dingin ngal khaat-te in a kimkot, a vei le tak ah panla in gamta uh hi. Ngal khaatte in ngal hon kalsuan zia ding makaih uh hi. Lauhuaina gal a om leh galphawnna aw gingsak uh hi. Tua bang ciangin ngal honte in thakhat thu-in a bil uh tungsak uh hi. Ngalkhaatte’ aw a ngai lo cih bang om lo uh hi. Ngai loin a tuampek aom leh sihna le siatna in a dawn tuah hipah lian hi. Ngalkhaatte in galphawnna aw a zak phetun a mailam khe khat khai lian uh hi. A tai ding lianin a mansa in om uh hi. A tai uh ciangin a kibangin tai uh hi. Suk le suk khawm, to le to khawm, diamdiam liailiai a cih ciangin galsia le lauhuai, liamna le sihna panin suakta uh hi. Hih ganhingte tatzia a tel mahmah khangluite in mihingte’ tatzia dingin kilawm sa lua uh ahih manin “KA KHAW KHAI MAI TANG EE” cih la phuakin, a sa, a lam uh ahi hi.\nPu le pate in hih la phuakin, lam la in na zang uh a, nipi hunpi ciang, vaipi a hawm ciang, zinpi a dawn ciang le zin mang a muak ciang sa thei uh hi. 2014 Union Day le Zo minam-ni hong tung ding hi ta. KHAW KHAI la le lam sin hun lam hun hong tungkik ta hi. KA KHAW KHAI MAI TANG EE ci khawm ni.\n(Tua bek hi lo, adang zong om lai)\nLapau Lakam leh Paunak Thuluui/Articles\nItem Reviewed: KA KHAWKHAI MAI TANG EE: Agelh - Khoi Lam Thang Description: Rating: 5 Reviewed By: Cinpu Zomi


url: =Cancer Kibawlna tu Aspirin Zatang « Nikonghong\nHome » Cidamna » Cancer Kibawlna tu Aspirin Zatang\nCancer Kibawlna tu Aspirin Zatang\nLutangna za ih ci zatui namkhat ahi Aspirin nisim a ne tawntungte Cancer nga ngawl zawhiat ci in kimu hi, ci in Bristish Zatui research vawtte in October tha bo sung son hi. Tua ngam 16 pan research vawtte nasep khopna pan, cancer nei nam sungpan a piang mihing 60% in a natna uh dam kik ci thu thangsak hi.\nCancer vei mihing 861 sia, ni sim Aspirin tang 2, kum 2 sung a piak uhle, ngilpium cancer nei theampo ii 63% dam kik ci in mu uh hi. A mu khia tua research vawtte ii lampuipipa sia New Castle University pan professor John Burn hi. Hi mu khiatna taw kizomh in tuzawk kum 30 bang ciang cancer natna tam mama kidam sakkik theitu ci in ki um hi. 2010 sung, The Lancet a kici zatui taw kisai Journal khat sung a kiat bang hi le, ngilpium cancer nam 19 sia 44% dong damkik hi ci in kihe hi. Aspirin tawm bek a nete zong lung natna pan phat tuamna nga ci in kimu si hi.\nKhua ngeingawl in Aspirin sia cancer kibawlna zatui phabelh khat hong suaktu hi ci in Dr. Sir John Burn in son hi. Amate bawl cancer natna nei cina sia, 2007 kum ciang dong mihing 298000 bang hi aa, 2030 kum ciang cina 432000 dong bang phatu in muangmaw hi. A lau huai mama cancer nam khat a hi, hun cancer zong a vei hong tam vaial aa, nidangsang 52% bang khangzaw ci in kihe hi.\nA cing zaw in a sim nuam po hiak ah kisim thei hi. Daily aspirin ‘blocks bowel cancer’\nBy thawngno in Cidamna on November 10, 2011 .\n← India le Kawlngam Ngamngi Visa Vai\tEmmanuel Baptist Church In Kyaw Thu Doctor Degree Pia →


url: =Cikciang koi ah ih ciah nawndiam? ~ Cope Suan Pau :: ZOMI DAILY\nposted on 25 May 2016 at 8:33 pm Lomkholna: CopeSuanPau, News, Zomi\nI. Thuphatna :: Tulaitak pen Zomi te leitungbupah ih tai ngeingei laitak ahi hi. “Minbang pianna Pupa Zogam” nusia in “Minthang Malaysia” ah “galtai” min pua in a tai zo teng ih tai ngeingai hi. Atai zo lo teng bekmah ih gamah om lai dan hi. Fashion pi khat hong suak a, gamdang tailo te mibanzolo bang khat suak hi. Nidangin gamdang pai ding hong kikhak ahihmanin kuamah ih pai zo kei hi. Gamdangpai khat peuh om leh nasia ih sa mah mah hi. Tu leuleu ciangin ut peuh in ih pai ta hi. Hih thusunna pen critical pian mahmah ahihmanin, limtak nangaihsutsak ciat ta un. Zomi te’ kalsuan zia movement pen socio-religio-political perspective lam pangpan etna hi a, sia hi pha hi ci in deihkaihna bias bangmah kihel lo hi. Ngaihsut kak ding deihna bulpi ahi hi.\nII. Kawlgam Zomi te’ Role En Pak Le’ng :: Zomi te tangthu 800AD pawl en kik le’ng, nidang in tu a ih Zogam cihna ah teng masa hi lo h’anga, zanggam mah pan galtai to khin ih hi hi.\n1500 masiah Kalay, Kabawl Valley ah sawt pi ih om khit ciang, khamtung Ciimnuai ah ih pu te na tai uh a, tua pan in mun tuam tuam ah kikhen kik in, minam, beh, le phung tuamtuam ih suak hi.\n1890s British te hong tun’, sangmang te hong pai khit ciangin mibangin ih civilized to pan a, Pasian biakna Christian ngeina sungah ih nei thei hi. Ngeina lui sunga animism upna te nusia in ngeina thak sungah Tapidaw akici Kawl kammal zanghin Christian ih suak to to hi.\n1940s Japan gal hong tun’takciangin Zomi te ki khantohna hong kilamdang hi. Khamtung Zogam ah motorcar khawng hong tung to hi. Pasal te’n sam met in, numei te’n nik tual teng ta hi. Lai le pilna manphatna thei in sang inn ih hanciam mah mah hi.\nSuaktakna ngah hun ciang Kawlgam tawh ih kipawl a, U Nu Parliament hun sung 1950s pen “leitung hoih lai hun” ci in ih ciamtek hi. Nutakna nuam ih sa mahmah a, khua bang mah ih phawk kei hi.\n1960s Bo Ne Win Revolution hun sungah zongh Zomi te khua ih phawk nai kei a “Bo Gyoh Ni Vuan, zingvaihawmna, Doh Bama Pi, Kil bang khang hen, kil bang khang hen aw!” ci in ningzu aisa tawh thupha ih pia ngekngek hi. 1967 kum in Kawlgam bup an tang neek ding hong kicin’ nawn loh tak tek, hunhaksa hong tun’lam ih phawk kha pan hi.\n1970s BSPP hun U Ne Win party khat bek ukna nuai ah, Zomi te’n Chin State cih gamke pi khat athu in ih ngah a, Ne Win vaihawmna nuaiah bangmah tang ngam lo in ih om ciat hi. Socialism hoih maw hoih lo cih thei peuhmah loin Zomi te’n an kham lo ih hihman in Kawlzangah akhua akhua in lal ngeingai hi h’ang. RTB le RTC ih cih motor pi te tawh zanggam pan antang hong puak to zel hang zongh, kicing zo tuan lo hi.\n1980s hun sung, Socialist Economic hun sung Zomi te sumbawl ding mit kihong in, Bombay le Zangkong visa kullo in “na-le-hmuh” tawh ih kawm ziahziah thei a, Zomi sumhau tampi ih om hi. Hih hunsung ah biakna lam kha khanlawhna nasia takin ih nei hi.\n1990s SLORC hun sung ciangin, sumbawlna hong hoih nawn lo leuleu in, gamdang zin hun hong tung ta hi. Passport kipia a, gamdang kong ki hong ahihmanin, Zomi te gamdang ih pai ziahziah ta hi. Nasem sumthalawh ding le Lai Siangtho sangkah dingin ih tampai pen hi.\n2000s SPDC hun sung pen UNHCR te’ hong hanciampihna tawh REFUGEE hun hong tung leuleu ta hi. Malay kumpi te phalna le deihsakna om peuhmah lo pi in, “Minthang Malay” ci in Zomi te’n inntual in ih zangh zihziah bek ta hi. “Kawl kumpi gilo ihneih khak, Zomi te’ thupha” ih ci nuam ding hiam? A tai zo tengin “galtai” ih suak zo bek a, atai zo lo te ih gamah a ki nusia suak hi.\nIII. 2010s: Zomi Diaspora maw; Kawlgam Kitelkik Hun?\nTu laitak Kawlgam kitelna thu tawh ih buai mah mah laitak ahi hi. Gamsung kitelna ding vaitawh kisai, gampua pan ih buaipih ciat mah mah hi. Gam thumna tung khin te le tungnai lo Malay ah thaam lai tengin, Kawlgam democracy ngah takpi le ih ciah kik nawn diam? Nuntakna haksat manin India lamah ana lal to khin uh ih sanggam Zomi tampi na om a, tua te pen tulaitak Kawlgam Zomi te thu ih gen ciang, amau kihel lotawh kibang zel hi.\nTu laitak Malay le leitungbup ah Zomi te galtaina ah amau kihel lo uh hi. Nung in Carey Tuangpu in alai at na khat ah Meitei gal hong pian pen Zomi te’ thupha hi, India lam te le Kawlgam lamte kilomkhat thei nading hi ci in gelh hi. Zomi te in ih gam le lei ih it takpi hiam? Ahihkei le, leitung khankhat sung nuntak nading gamnuam khat ah peem lel ning ih ci hiam?\nNung in Dr. JM. Paupu in a research bawlna ah hi banga Zomi te leitungbupah ih kithehthang pen, twenty-first century Zomi evangelical diaspora akici thei diam? ci in dotna hong nei a, ke’n zongh dawnna pawlkhat ka pia hi. “Zomi in diaspora for World Evangelism” thulu bang in tu ni Zomi te kalsuan takpi hi le’ng lungdamhuai mahmah ding hi. Tu ni in Zomi te leitungbup Evangelism ding ih ngaihsun hiam? Ahihkei le gilpi khapkhat ading nuntakna nuam zawdeuh mun zong ih hi zaw hiam?\nFirst century Judeo-Christian te leitung mun tuamtuam ah akitheh thang na pen, CHRISTIAN UPNA KISUKSIAT hang hi a, gilkial man leh an khamlohman hi lo hi. Twenty-first century Zomi te tu ni in, leitungbup ih tun’na pen CHRISTIAN UPNA KISUKSIAT PAULAM a, atatakin gilkial, ankhamloh man ahi zaw hi. Zomis are today seeking a better life by applying asylum for refugee status.\nAkua akua ci loin UNHCR te’n CHIN minam ahihnak le Kawl kumpi’n biakna tawh bawlsia hi cih thu sang thei ahihman in, Zomi khempeuh PASIAN MIN le CHRISTIAN BIAKNA MIN suangin REFUGEE GAMBEEL ngah ding ih hanciam mahmah laitak hun ahi hi. Zomi te pen tang om minam hi loin , kipawl om minamte ahihman un atun’tun’na mun uah, biakna bawlin kipawlna nei uh hi. Tua kipawlna biakna te ah Zokam pau Zomi te bek kipawl ahih zel ciangin Pasian thugen pen minamdang te ading hi thei lo zel hi. Minamdang te kiangah Pasian thu gen ding ih kithawi ta hiam? Ahihkei leh, midang te’ hong muhna ah “Zomi te’n Pasian thusungah nungta thei tatak nai lo uh hi, amau le amau peuh ki suamsuam lai mawk uh hi” ci in, midang te’ Pasian thu genpihding kisam lai te peuh ih hi lai zaw kei hiam?\nIV. Thukhupna: Mai lam Zomi te’ Identity\nKawlgam sungah Zomi te’ identity kician pen, CHIN-CHRISTIAN hi. Leitung mun tuamtuam a om Zomi te’ identity pen bang ahi ding hiam? Ih peemna gamah ih second generation te in tenna gam te’ kampau hong siam mahmah ta ding uh a, tu ni a nungta lai teng ih om nawnloh hun, third generation, fourth generation ciangin “Ka pu/pi pen Bumese te ahih kei le Asian te hi cih ciang khawng hong hi ding hi.\nIh Zopau apau lai zongh in US a te bang, American awsuah khat tawh pau ta ding uh hi. Europe a te’n European awsuak khat tawh Zopau hong pau malmal kha ngel ding hi. Tu ni in Tedim khuasung khangno te pau pen nidang a Tedim pau tawh awsuah kikhai mahmah khin a, nidang ciang Tedim kam ih cih Tedim khuapi sung pau pen aw tuampi khat hong hi ta ding hi. Tua hun ciangin, leitung mun tuamtuam a om Zomi khangthak te le Zogam, Kawlgam, Vaigam a om Zomi akici te Zokam tawh akihopih thei lai diam? Tua hun ciangin Zomi te’ identity pen CHIN-CHRISTIAN mah ahilai diam?\nGamdang a, migam nuam mahmah vantunggam abang gam ah akhangkhia Zomi khat in tanglai pupa gam ahi Zogam Chin State ah ciahkik ding amangmat lai ding hiam? Tua hun ciang, tu hun Chin State pen Zomi te’ teen na Chin State mah ahilai na diam? Tu ciangciang Zogam pan a khangkhia kawlgam ah ulian suak te kuamah Zogam aciah kik om nawn mel lo hi. Gamdang, na khempeuh abaihsa kicinna ah suakin akhang khia khat in bang mah kicin lohna Zogam ah aciah nuam nawn diam?\nCik ciang koiah ih ciah kik nawn diam? Philip Cope Suan Pau\nPrevious: Democracy leh Zomi te nuntak zia (Socialism vs Democracy) ~ CS Dal\nNext: Banghangin lungsim picing thei mahmah lo? ~ Awn Za Pau


url: =PASIAN LUNGGULHNA - Zomi Adventist Innkuan\n5. PASIAN LUNGGULHNA\nURUGUAY | May 4\nMaria Cecilia Freire, 60\nCecilia ahih leh a pasal in a maak khit ciangin pangpa kisa mahmah hi. Kum 30 a phak in zunbu cancer ngah a, nakpi takin naa sa den hi. Natna hoihlo, a dam zo nawnlo ding khat a ngah manin apasal in a maa ahi tam maw, ci-in ngaihsun hi. Ahi zongin a nu in ahih leh, a tanu Cecilia mawhsak zaw hi. Seventh-day Adventist suah ding a khentat man a, a pasal lungkim lo-in a maa hi, ci-in ngaihsun zaw hi. Cecilia ahih leh Uruguay gam Mercedes khuapi ahi, amau’ khua mah ah Adventist te’ effort bawl lai pek in, a ki tuiphum khin ahi hi. A ki tuiphum khit-a kipan in, a pasal tawh party paina leh zudawnna te ah zui nawn lo hi. “Na biakna hangin na pasal a taanta nei ve” a nu in ci hi.\nPasian’ hehpihna tawh Cecilia a cancer ki-at khia thei bilbel in hong dam kik hi. Ahizongin a biakinn pai pen hong khawl diidee hi. Vaak ding tate thum nei ahih manin na asep kul ta hi. Sabbath ni off ngah lo ahih manin Sabbath tan ding hong khawl ta hi.\nKum hong kivei-in, a tate zong hong picingta uh-a, zileta hong nei ciat uh hi. Himah leh Cecilia pen a pasal tawh akikhen vai-in alungtang na velval den lai hi. A nu hong sih khit ciangin a lungkim lohna hong khang semsem hi.\nA nu’ nusiat khit ciangin Cecilia khua hong lal a, Uruguay gam i’ khuapilian ahi Montevideo ah a tanu u pen te nupu leh a tu thum te’ omna ah va beel hi. Pasian hong phawk kik a, a mau’ veng ah Adventist pawlpi om leh deih mahmah hi. Nuevo Tiempo radio pan in Pasian’ thu kigen te hong ngaingai hi. “Bang ka cih leh hih radio ngai kha thei ka hiam, cih zong gen thei ke’ng. Pasian mahmah in hong muh sak hi-in um ingh” Cecilia in ci hi.\nNi khat radio a ngaih laitak in Adventist pawlpite in amau inn pan in block 13 a gamlatna ah biakinn khat hongg ding cih thu hong za kha hi. Tua biakinn hon ni Jan 1, 2017 in, amah zong khe tawh va pai-a, biakinn honkhit lian valap hi. Tua biakinn min pen, “Goes Seventh-day Adventist Church” ahi hi. Pasian tawh kumthak kipan nuam hi. Tui kiphum kik pah nuam a, ahi zongin pastor pa in a laisiangtho thumaan theihsa te kuppih kik phot hi. Tua zawh kha nga cin, May 18, 2017 niin tui kiphum hi.\n“Tua ni-a kipan in ka lung nop cihtak in nuam hi. Pasian in ka nuntakna hong bitkhel hi. Natna le lunggimna panin Pasian in hong dok khia hi” Cecilia in ci hi. Pasian in a lunggimna pan in a hotkhiat a kipan hong nuihmai zo ta hi. Pawlpi mite mahmah in zong bang ci uh hiam cih leh, “Nuihmai taktak cei lawm” ci ngeingai uh a, ama’n “Ka lung nuam ngiat” ci-in dawng kik hi.\nSee also MSS 11:Supding Omlo\nInnkuan a’ ding Thu ngen\nBiakinn pan in hong ciah ciangin, a tanu leh a maakpa in Jesu a san theih na dingun, Cecilia in thu hong ngen hi. A thu nget kawm in mangpau a siam mahmah Brazil te pawlpimi khat hong phawk kha vat hi. A maakpa pen innlam siamna nei hi-a, gamdang ah inn lam dingin ki sam hi. Ahi zongin ama’n mangpau malkhat zong thei lo ahih manin a hilh ding a zonzon laitak ahi hi. Tua Brazil mipa’ phalna tawh, Cecilia in a maakpa kiangah mangpau a hilh thei ding biakinn ah mi khat a muh lam gen hi.\n“Tu-a dan in pawlpi tawh a kizop theih na dingin ka hanciam hi. Pastor pa leh a dang pawlpi mite tawh hong ki mai ngap uh a, kilawmtatna hong nei in, pawlpi sungah hong ki helhel thei hi” Cecilia in ci hi. A tanu bel haksa zawsop hi. Pasian thu a genpih simsim in a tanu in paulap zong den a, “Tua pawlpi sungah ong lutpih nuam zel maw” ci-in dawng pahpah hi. A tawpna ah Cecilia in, “Tua hipah khin sam kei ee. Kei ka sih khit a, ka thawhkik ciangin i innkuan in kong muhkik nopman hi zaw” ci-in a tanu kiang ah gen hi.\nTua kammal in a tanu’ lungtang sukha mahmah hi. Tua ahih manin amah leh a pasal zong tui kiphum ding lunggulh uh ahih man un laisiangtho sin hong kipan ta uh hi. “Pasian in na lamdang tuamtuam ka nuntakna sungah hong laklak hi” Cecilia in ci hi. Tu-in Cecilia pen 2016 sabbath 13 na sumpi khenkhat tawh a ki lam biakinn ahi, Goes Adventist Church pawlpi mi ahi hi.\nCecilia leh pawlpi mi tampite Jesu a musak dingin citak tak-a nong piak uh mission sumpi te hangin lungdam na lian mahmah hi. Topa’n thupha hongpia kim ciat ta hen. Amen.\nSee also 6.Bus Tung aa Thugenpa\nMSS 7: Sabbath Tona\nPrev post History of Adventist Education\nNext post Innkuan ading Pil Kammalte


url: =Khalistan Movement makaipipa kiman kikta ~ TK Lian :: ZOMI DAILY\nKhalistan Movement makaipipa kiman kikta ~ TK Lian\nposted on 29 November 2016 at 4:29 pm UTC+9:30 Lomkholna: India, News, Thangkhanlian, World\nNov. 29, 2016: Zanhal zingsangin India leilu lam Punjab state sunga om Patiala khua-a Nabha thonginn (jail) sunga kikhum Khalistan Liberation Force kicite makaipipa (chief) Harminder Singh Mintoo leh Khalistan gamnuaimi nga police kineih ten thong panin na hun khia uh hi. A hunkhiate nih police puan silh in, court warrant tawi uh a, thong sungah khum ding khat hong tonpih ung ci-in mi khat khut kolbulh sa-in thong sungah va lut uh a, a pua-ah SUV car sungah a lawmte uh mi 6-7 kiim in na ngak uh hi.\nTua police kineihte thong sungah a lut khit nungun thongcingte nih luangkhamna (hostage) dingin man uh a, policete kamah heipi guan’sak in, thong tawh (key) pistol tawh kapsia in tua Khalistan gamnuami 6te va hun khia in, tai uh hi.\nA kihunkhiate lak-a kihel Khalistan Liberation Force chief Harminder Singh Mintoo zan in Delhi khuapi-a Nizamuddin train station panin kiman ta hi ci-in special commissioner of police (special cell) Arvind Deep in pulak hi. Mintoo Singh’ tung panin pistol leh a tang guk leh Rs. 2000 lai thum kimu hi kici hi. Punjab police ten Delhi manawh in Mintoo hong tai hi ci-in thu hong zaksakna bangun na kigamtang a, nai 3:00 am in kiman hi ci-in Arvind Depp in gen beh hi.\nHih Nabha thonginn panin Khalistante hutkhiatna dinga kihel thau tawi (gunmen) a 10na pa Palwinder Singh (Pinda zong a kici) thudotna kinei lai hi. Pinda in Mintoo thonginn panin a kihut khiat lai-in Mintoo’ car tuanna sungah a tuang a, Nipini in Uttar Pradesh state sunga om Shamli ah kiman hi. Pinda in Matoo tawh Haryana state sunga om Panipat dong ka ton khawm uh a, tua khitin Mintoo in Delhi lam manawh hi ci hi.\nRelated: Dahna Taangko: Syama Thian Kyin Hung @ Daw Cherry (kum 65)\n#Behlapna: Nipi zingin Nabha thonginn ah hih Khalistan gamnuaimite hun khia dingin thautawi mi 10 kuan uh hi. Khalistan movement kici pen India gam-a Punjab leh a kiim (Pakistan gam pawlkhat-a lutuamte/Sikhte teenna) sung teng suahtakna dinga kiphinna neite kipawlna hi a, 1983 in India Prime Minister Indira Gandhi thahna ah zong kigolh uh hi.\nPrevious: Syria Rebels te’n Aleppo leilu-nisuahna khempeuh khahsuahta ~ TK Lian\nNext: Brazil Football Team te tuanna vanleng kia, mi tampi si\nPa pan Tapa ~ Carey Suante\nItna, itna (Love) ~ Lengtong Pauno


url: =Huihpi Nung Ding Kiging In - Zomi Adventist Innkuan\nLangpanna leh hehna huihpi a nang zo dinga a mite a kigin kholh theina dingin, hun nunung ciangin bang piang ding cih Pasian in hong lak zo hi. Hong piang ding thu a thei kholte in, gimna hun ciangin Topa in Ama mite hong kem nading hi ci-in kihehnema, hong tung ding huihpi ngaka a tut hithiat ding uh hi lo hi. Thadah lo in nasep hanciama, upna a kip a kho tawh a Topa uh a ngak mite banga eite i om ding ahi hi. A thupi khol lo nate tawh i lungsim i buai sak ding hun hi lo hi. Mite a ihmut kalin, Topa’ mite in hehpihna leh gupna a ngah lohna dingin, Satan a geelin manlah mahmah hi. Khuamial sungah Sunday dianna hong kipan ta hi. Makaite in a thu taktak pen seel uh hi. Tua dianna sunga a kihel mi tampi in bang pen a kisem hi hiam cih mu lo uh hi. Kineih khemden siamin Khristian taktak bang mah a hih hangin, hong pau khiat tak ciangin gulpi lungsim hong kilang ding hi.\nLa phuakpa in, “Mihing” hehna in Nang hong phat ding uha, a om lai hehna teng a hih leh Nangmah in na len ding hi,” ci hi. Psalm 76:10. Zia-etna thutak mipi mai ah hong kikhoih dinga, zahkona a tuamtuam a thuak hangin tua thute pen kisittelna leh kikuppi pen hong suak ding hi, cih na ahi hi. Mite’ lungsim om khong thei lo ding hi. Kiseelna khempeuh, zahko-na khempeuh, gensiatna khenpeuh pen mite lung hihmawh-saka, a lusu ding lungsimte a photna ahi hi. 5 T, laimai 452,453.\nMipawl khat i hihna tawh Pasian in i sep dinga hong piak nasep i sem khin nai kei hi. Sunday thukham hong kikhauh zat cianga hong piang ding thu ah i kiging khol nai kei hi. Lau-huaina hong naina limte i muh ciangin i dian khiat ding hi ta hi. Genkholna in a gensa hi-a a piang ding mah hi, Topa in A mite hong kem nading hi, ci-in upna tawh eite kihehnemin, hong tung ding siatna kuamah in galet hithiat bek kei ni. Lungsim suahtakna kepna ding bangmah hi lo-a i om hithiat mawk leh eite Pasian’ deihna a sem i hi kei ding hi. Sauveipi a ki awlmawh losa nasep i zawh khit matengin hih gimna hong tung lohna dingin lungsim takpi tawh deihtaka thungetna vantung ah i puak toh ding ahi hi. Deihtakpi-in thu ngen ni. I thungetnate tawh kituakin semkhia ni. Satan pen a gual zo, thutak pen zuau thu leh thukhial tawh akihelbawl gawp bangin hong kimu kha ding hi. Hun beisa-a Pasian in galte’ khut sung pana A mite a hotkhiatna i phawk kik ding Pasian in deih hi. Satan’ khut sung pana suahtak ding a piang zo lo ding tawh a kibat ciangin, Pasian in Ama vangliatna a kilat khiat sakna dingin, a khengval a nasia lua hunte teel tawntung hi. Mihing’ dongtuahna pen Pasian’ hamphatna ahi hi. Ute naute aw, nomau’ suahtakna ding leh midangte’ mailam ding i mai-a haksatna’a. dinga kigingkholhna tawh kisai a hih lam na phawk uh hiam? Note’ lang khat ah langpanna hong om ciangin na nang zawhna dingun, Pasian ki-apna leh Pasian zahtakna taktak na nei uh hiam? Pasian in kei’ tung tawnin thu hong gen hi. Gam ukte’ mai hong kitut hun hong tung ding hi. Thumaan na let khempeuh nakpi in hong kigensiatsak ding hi. Mi tampi in tu-a a nawk beisak uh hunte, hong tung ding haksatna hun’a dinga Pasian in hong sawl kigin kholhna-a zat dingin hoih mahmah hi. 5 T, laimai 713-717.\nSee also SC5: Ki-Apna\nPawlpi Thu Lamlak, Bu 2, pp. 463-465\nQuote of EG White\nPrev post Chapter 2: MIMAWHTE IN CHRIST KITANGSAM\nNext post CS 4: Pasian Le Satan Kikal aa Kilehngat Gamtatziate


url: =The Master Keys :: ZOMI DAILY\nposted on 4 August 2018 at 9:57 pm Lomkholna: News, Siamsin\nNa nasep khan in. Zanni sangin a tamzaw sem in. Tuni sangin a tamzaw zingciang a’ding gelkhol in. Nasep sungah lungdamna, lungsim siangthona, ankamlimna, khantohna leh hauhna te om hi. Nang sangin pil nasak zawk mipen nang sangin pilna a zongzaw te a hihi.\nNang sangin hau nasak zawk mi pen nang sangin nasep a hanciamzaw mi hipah hi. Banghanghiamcihleh nakhat peuhpeuh i ngah nading thamanpiak kul den hi.\nIhmutna pen cidam nading hoih mah hi. A hizongin a vallua ihmutna sungah zawnna om gige hi. Laisiangtho sungah na luplup kal in zawnna in hong khuhnelh kha hiam? ci hi. Leitungah mithupi a tamzaw te lumlum den lo hi. Zingthobaih limlim hi.\nZingthobaih in nasep kipan baih hi. Tua pen khantoh vai mahmah hi. Tua hiaa tuni in khantohna a lunggulh mite in ihmuthun khiapding kisam hi. Nasep a tamzaw sepding kipan ding hi.\nAnnekna pen pumpi cidam nading leh thahat nadingin kisam mahmah hi. An nelo in na kisemzolo hi. Ki thahat zolo hi. Ahizongin antamnek luatna sungah sikhum, zumkhum, thaubaihluatna, ihmutsuahgawpna, nasep zawhlohna te om hi.\nTuahangin mipil te in an a nek ciangin na khamtaktak ma in khawl in ci uh hi. Meh lim ciangh tampi ne, meh lim kei leh tawmbek ne cihbang hoihlo hi. Man tak in pongman tak nek ding kisam hi.\nMi minthang khin te leh mithupi te in anhailua lo hi.\nGil kiallua lah hilo a vahlua lah hilo aa ompen a hoihpen hi. Tua in pumpi tangzangsak hi. Lungsim pilvangsak hi. Na hong semzo sak hi. Tua tungtawn in khantoh nading hong kipan a hihi.\nMore: A etteh huai USA gamsung mite khantohzia: Education, Social, Politics\nMipil te in laibu tampi sim uh hi. Pilzonna vallua theilo hi. Laibu sungah pilna om hi. Kamtam paulua sekei in. Kamtam pualuatna sungah thusia om thei hi.\nKitotna, kiselna, kitelkhialhna te om thei hi. Na tawl mahmah hun ciangin daitak in tawlnga in. Zaknop na sak langaih te damtak in hong inla tua ngaikawmsa in tawlnga in. Siamsin Library\nPrevious: Ka deihloh khat ka sungah om\nNext: Biakna sungah Politics ~ Tual Khan Suan


url: =Daniel in the Lions Den, Daniel 6:1—28 | Bibleview\nTedim » Lai Siangtho » Thuciam Lui » » Daniel in the Lions Den, Daniel 6:1—28\n6:1 Darias in gamsung khempeuh a uksawn dingin gam ukpi za leh sawmnih dingin a ngaihsun hi.\n2 Tua ahih ciangin amah in tua gam ukpite tungah a vaihawmpi ding leh kumpi deih bang a sem dingin Daniel leh adang mi nih a teel hi.\n3 Gam ukpi dangte leh vaihawmpi dangte sangin Daniel nasep siamzaw diak se hi. Tua bangin siamzaw diak se ahih manin kumpipa in gam buppi ukin koih ding a ngaihsun hi.\n4 Tua ahih ciangin vaihawmpi dangte leh gam ukpite in Daniel’ nasepna encikin a mawhna zon’ding a hanciam uh hi. Ahih hangin Daniel pen a thuman leh a citak khat ahih manin a mawhna leh a simtatna a muzo kei uh hi.\n5 Tua banga nasep kizenlohna leh a tatkhialhna a muhloh uh ciangin, “Hih Daniel pen a biakna tawh kisai-in thu i muh kei ngal leh mawhsakna ding dang i mu kei ding hi,” ci-in a kikum uh hi.\n6 Tua ciangin kumpipa kiangah amaute pai uh a, “Darias kumpipa aw, sauveipi nungta in!\n7 Ngattakin zuih ding thukham khat kumpipa in na bawl ding, gamsung nasem ko vaihawmpite, gam ukpite, gam ukpi huhte, leh kumpipa’ thudot mite khempeuh ka thukim uh hi. Tuzawh ni sawmthum sungin nang kumpipa kiang longal, pasian kiang ahi a, midang khat peuhpeuh kiangah ahi zongin thungen om theilo ding hi, ci-in na kham ding hi. Hih na thupiakna a manglo peuhmah humpinelkai kikhumna sungah kikhia ding hi.\n8 Tua ahih ciangin kumpipa aw, thupiakna lai hawmkhia-in a tungah na min gelh in. Tua hi leh Media-te leh Persia-te upadi pen kikhel theilo ding a, ngattakin a kizuih kul ding hi,” a ci uh hi.\n9 Tua mah bangin kumpi Darias in a min gelhin thupiakna lai a hawmkhia hi.\n10 Tua bang thupiakna lai kihawmkhia khinzo ta hi, ci-in Daniel in a theih ciangin a inn-ah a ciah hi. A inn dawl tungnungah Jerusalem lam a nga tawlet thum a om hi. Tua laitakah tawlet hon’sa-in a hih ngei bangin khukdin’in ni khatin thumvei ta Pasian kiangah thu a ngen hi.\n11 Tua ciangin amah a encik mite in Daniel in Pasian kiangah thu a nget a mu uh hi.\n12 Amaute khempeuh kumpipa kiangah Daniel a hek dingin a pai uh hi. Amaute in, “Kumpipa aw, tuzawh ni sawmthum sungin kumpipa kiang longal, pasian kiang ahi a, mi khat peuhpeuh kiangah ahi zongin thungen a om leh humpinelkai kikhumna sungah kikhia ding hi, ci-in thupiakna lai hawmkhia-in na min gelh hilo na hi hiam?” a ci uh hi. Tua ciangin kumpipa in, “Hi mah hi; Media-te leh Persia-te’ upadi bangin a kikhel theilo ding a ngat thupiakna ka bawl hi,” a ci hi.\n13 Tua ciangin amaute in kumpipa kiangah, “Judah gam panin a hong pai Jew mi salte khat ahi Daniel in kumpipa hong zahtaklo a, na thupiakna a mang nuam kei hi. Nisimin thumveita thu a ngen tawntung hi,” a ci uh hi.\n14 Kumpipa in hih thu a zak ciangin lungmang a, Daniel a suahtak theihna ding lampi hanciamin nitum dong a ngaihsun hi.\n15 Tua ciangin kumpipa kiangah tua mite hong paikik uh a, “Kumpipa aw, Media leh Persia-te’ upadi bangin kumpipa in a hawmkhiatsa thupiakna kikhelkik theilo hi, cih na thei hi,” a ci uh hi.\n16 Tua ciangin kumpipa in humpinelkai kikhumna sungah Daniel a khiat dingun thu a pia hi. Amah in Daniel kiangah, “Thuman takin na biak tawntung na Pasian in hong honkhia ta hen,” a ci hi. Tua ciangin humpinelkai kikhumna sungah Daniel a khia uh hi.\n17 Amaute in suangtum khat la uh a, humpinelkai kikhumna gong a hu uh hi. Kuamah in Daniel a hotkhiat theihlohna dingin kumpipa in ama ciamtehna leh a miliante’ ciamtehna tawh a ciamteh hi.\n18 Kumpipa a inn-ah ciahkik a, tua zan tawntung an ngawlin gualnopna zong a bawl kei hi. Tua zanin a ihmu thei peuhmah kei hi.\n19 Zingsang khuavaktung phetin kumpipa tho-in humpinelkai kikhumna-ah a va paipah hi.\n20 Humpinelkai kikhumna a tun’ dektak laitakin aw ling kawmin, “Daniel, a nungta Pasian’ nasempa! Thuman takin na biak tawntung na Pasian in humpinelkai kamsung panin a hong honkhia thei hiam,” ci-in a kiko hi.\n21 Daniel in, “Kumpipa aw, sauveipi nungta in.\n22 Pasian in a vantung mi hong sawl a, ka liamlohna dingin humpinelkaite’ kam a humcipsak hi. Kumpipa aw, mawhna ka bawllohlam leh, nang tungah zong khialhna ka bawllohna amah in hong thei ahih manin tua bangin a hong bawl hi,” a ci hi.\n23 Kumpipa lungdam mahmah a, humpinelkai kikhumna sung pan Daniel kaihkhiat dingin thu a pia hi. Tua ahih ciangin Daniel kaikhiato uh a, liamna themcik zong a neihlohlam a mu uh hi. Bang hang hiam cih leh amah in Pasian muang hi.\n24 Tua ciangin kumpipa in Daniel a hekteng khempeuh a zi a ta ciat uh tawh humpinelkai kikhumna sungah khiat dingin thu a pia hi. Amaute humpinelkai kikhumna taw a tun’ ma-un humpinelkaite in bakkhat suahin a guh a taangin a balzan gawp uh hi.\n25 Tua ciangin Kumpi Darias in leitunga om minam kimte, minam tuamtuamte, leh paunam tuamtuamte khempeuh tungah hih bangin lai a khak hi:\n“Note tungah nopsakna thupha om ta hen.\n26 Ka gamsunga om mi khempeuh in Daniel’ Pasian kihta-in a zahtakna dingun thu ka pia hi. “Bang hang hiam cih leh amah a nungta Pasian hi a, a tawntungin a uk ding hi. Ama gam kisia ngeilo ding a, a vangliatna a bei ngei kei ding hi.\n27 Amah pen a honkhiapa leh a suaktasakpa hi a, vantung leh leitungah lim leh na lamdangte a bawl hi. Humpinelkaite’ thahatna panin Daniel a suaktasak hi,” a ci hi.\n28 Tua ahih manin Darias kumpi ahih laitak leh Persia mi Sairas kumpi ahih laitakin Daniel nuamsa-in a om hi.\nDaniel died in 536BC


url: =MELHOIH LE TEI A THUAH ABIGIAL – TG. KAP PIANG – Zomi Agape Church Inc\nMELHOIH LE TEI A THUAH ABIGIAL – TG. KAP PIANG\nZomi Agape Church Inc > Zomi Agape Church Blog > Agape Digest > AD04 > MELHOIH LE TEI A THUAH ABIGIAL – TG. KAP PIANG\nMarch 14, 2022 by Super Admin AD04, Agape Digest, Khangno\nPasal pawl khat in zi hong neih tak uh teh a zi ading in aki tuak mel lo pasal pawl khat om thei a, tuate lak ah gankawi na tawh anak hauh mahmah Nabal pen a zi tawh aki tuak lo pasal khat ahi hi. Nabal i a zi pen Abigail hi-in karmel mual kim ah tuu khawi-in a teng uh ahi hi. Abigail’i thu pen Laisiangtho thuciamlui ah David Isreal kumpi asuah ma kumpi Saul in that dingin gamsungah anung delhdelh hun laitak aki ciamtehna 1Samuel 25 sungah kimu thei hi.\nNabal’ zi pen melhoih in pil le tei a thuah Abigail ahi hi. Abigail pilin a tei dan pen Laisiangtho athukkan khia Hertbert Lockyer in hih bangdanin na gen hi . “Vantung pilna hi-in vantung thu theih telna nei in amah leh amah a ki-ukzo (self-control) ,thu khentel theihna leh mailam thumuhkholh theihna nei-in mi zalian ukna thunei ulian khat peuhpeuh i‘tungah thumuamh zawhna tei na nei-in numei thupi mahmah khat a hihna amah le amah in akilak khia zo numei hi” na ci hi. 1Samuel25:3\nAhi zongin a pasal Nabal leuleu pen (V10) siatpi a, a sia akhansia, akiliansak akihihsak, Kua mahmah a awlmawh lo ama thu bek thupi akisa, amah le amah aki-ukzo lo mailam ah bang thu hong piang thei ding cihte khualna aneilo zukham thipthep khawng nuam asa, a hehna khawngte apau khia liauliau mi khat na hi citciat hi.\n“Hih mun ah phawk ding thu khat, Nabal kihihsakna ahi hi( Paunak6:16-19 ). Pasian in akhah khong ngeiloh thu sagih acih om in tuate lakah ( V17 )na kihihsakna ahi hi. Ki hih sakna cih pen ei le ei midangte sangin asang zaw bangin kingaihsutna, midangte in hong pi bawl ding ut denna, le mi khat peuh tungah kampau khauh zanga pau giapgiapna, na asa kha kei tam cihte khual selo a, kam pau liauliauna, akha theithei-in midangte tungah dawn kik bakbakna cihte ahi hi. Nabal zong na kihihsak kha-in David tungah awlmawhlohna kammal a pauna hangin Pasian in ama tungah gimna sihna ciangdong na tung sak mawk hi. (Rom12:3) David’ bilkha ah amang theilo akha velval ding kammal pawl khat om a, tuate “David na cih uh Kua hi-a, Jessi Kua ahiam?”\nTuu a cinna gamsung pan hong paikhiat thingtheng lai-in Goliath mai ah a ding tiuteu laitak\nKumpi inn sung pan taikhia-in gamsung ah Sual in that dingin anung delhdelh laitak\nGamsungah gilkial dangtakin An leh Tui Nabal kiangah huhna a nget laitak\nDavid Kua hiam? Jessi kua hiam? Aki cih denna pen ahi hi. A pa Jessi min a kilawhsak sialin David in nasa phadiak ngeungau leh kilawm hi. Banghang hiam cih leh, i naupan lai-in sanginn khawng panin ikhangualte’n mite lak ah i pate’ min khawng peuh tawh maizum sakna dingin hong bawl theimawk uh a, i naupan lai ahihmanin kikhasia ngeungau-in kimaizum peuhmah kha thei hi.\nKarmel mual kim gamsungah David le a galkapte a om laitak un, azat ding ding an le tui ahi-a, sa ahi zongin huhna ngen dingin Nabal kiangah a galkap sawmte David in sawl hi. Ahang pen David in gamsungah Nabal’ tuucingte hoihtakin huu-in panpih ngei hi. Tua hangin David in ama lungsim ah “huhna ngen leng, hong itsik ngam buang sam ke’n teh” cih lametna nei kha ding hi. Ahi zongin huhna ngen in apai David galkapte Nabal in huhna na pia cih genloh, na thusimlo-in “David kua hiam? Jessi kua hiam ? Ka thei ngei kei hi”na cih san liuliau zaw sawp hi. Galkapte in athupiang teng David tungah a gen kik uh takteh, David in Nabal tuucingte ahuhna amaute tungah adikna akhualnate ngaihsun kikin asangnau peuhmah kha ding hi. “David kua hiam ?Jessi Kua hiam?”Aki cih den pen ngai zo mahmah nawnlo hi ding hiven, ahehna khamzo nawnlo-in Pasian deihna bang hiam cih na ngawn phawk kha nawnlo liangin ( out of self control) tha khatin a namsau manin agalkap 400 te tawh kithawi-in Karmel ah Nabal vasim ding, thupia a, amah tawh aki zom mi khempeuh zong sumaimang ding, amah zong hawi vet lo ding, ci’n hong kuan khia maita hi.\nDavid hong kuankhiatna thu Nabal’ tuucingte khat in na thei kha ahihmanin, nawhsa takin hong tai vingvengin a Pi Abigail kiangah “Pi aw, ka Pu kiangah David in huhna hong ngensak a, na theih sa mah bangin ka Pu haina in David hehsak ahihmanin tu-in hong sumaimang dingin hong kuan khia uh hi. Amaute mi sia hi lo hi, gamsungah ka om lai un kote bangmah hong cih lo-in hoih takin hong limbawl mahmahte hi uh hi . Hih thu thei inla nasep ding thei ta in, ci’n a gen khitlian teh, api Abigail zong apasal Nabal’ thu ngaihsunmel lo-in agamtat siatnate thei lua lel ahihmanin amah va hilh nawn se lo-in manlangtak kithawi tingtengin, anlum lum zanih, leenggahzu savun thawl nih, a han minsa tuu nga, ankan lawh nga, leenggahkeu bawk zakhat, le theimoh zanih la-in late tungah tuate guansak pahlian hi. Lamkal ah David a dawn tuah dingin kuan khia pah vingveng hi. Abigail in David a muh teh, a la (sabengtung/Mizo, donkey) tungpan tuakkhia-in leilak ah boksuk pahlianin David khephungah thum pah hi.\nLaisiangtho sungah Abigail in David tawh akimuh ma-in thungen phot hi, aki cihna lian a om loh hangin Abigail in thu ngen masa phot hi ding hi. Banghang hiam cihleh, David kiangah a thumna azat kammalte panin kimu thei hi. “Ka topa aw, huhna hong ngenin nong paisak na mite kei tawh na kimu khak loh manin ka pasal ahai kampau kha hi a, amah ahih leh amin mah sunin ahai gamtat ahi hi. Kei ma mawhna hi. Topa a nungta ahih mah bangin, nang zong na nungta hi. Hih ahai gamtatpa siatnate, nang in siatna mah tawh thuk kik kei in. 28 Na nasemnu’ khialhna hong maisak in, ci-in kong thum hi. Bang hang hiam cih leh nangmah in Topa’ galte do na hih manin Topa in na suanlekhakte kipsak paisuak ding a, na nuntak laiteng nang sungah siatna kimu lo ding hi. 29 Nangmah delhin hong that dingin mite hong kipat leh, nang pen Topa na Pasian’ kepna sung a hing mite lakah na om ding a, amah in suanglotna tawh lotkhiat bangin na galte lawnkhia ding hi. 30 Topa in nangmah tawh kisai thu a hoih a gente khempeuh tawh kizui-in hong hihin, Israel-te tungah ulianin nang hong koih khit ciangin, 31 thu om lopi-in mi thahna ahi a, nangmahmah in phulakna hangin ahi zongin, dah nading thu ahi a, lungsim nat nading thu ahi zongin na nei kei ding hi. Topa in limtakin nang hong bawl ciangin na nasemnu hong phawk in,” a ci hi. Hih Abigail in David tungah agen khiat kammal bang tektek in Sual in David mai ah ki-apna (surrender) aneih laitakin hih kammal teng na pau khia takpi mawk hi . Tua ahihmanin Abigail pen mailam thu muhkholh theihna aneih lam hih teng panin kimu thei hi.\nAbigail’pilna le teina in David’ hehluat mahmah nateng beimangsak hiau-in tuisuak sak lian a, Pasian mai ah a khialh gamtat dektakna teng kiphawk khia sak lian mawk hi. Hih mun ah David in Pasian lungtang tuak hi, aki cihna kilangh mahmah hi .Tua pen Pasian tungah lungdam akoh masak pahlianna ahi hi. Ei thu ummite in i etteh ding a thupi mahmah in Topa tungah lungdam kohna masak tangtang ding ahi hi. “Tuni-in keimah a dawn dingin nang a hong sawl Israel-te’ Pasian, Topa in thupha ngah ta hen! . mi thahna le keima khut tawh phulak nading panin keimah hong kem nangma ngaihsutna in thupha ngah ta hen!” ci in Abigail’ thumna sang hi. David in a masa penpenin Pasian min phat pahin thupha pia pahlian hi. Azom ah Pasian’ mizatnu le a ngaihsut siamna pahtawi-in thupha pia leuleu hi . Hih tengah i phawk ding in ei thu ummite in zong i khialh nading panin hong len i Pasian min phawkin lungdam ako masa pah theite hi leng uthuai kasa a, a zomah i khialhna hong phawk khiasak thei mite tungah lungdam koh a masak pah theite hih ding zong i kisam hi.\nNABAL IN A LIPKHAP HUAI MAHMAH SIHNA DING NA PHAWK KHA HIAU LO\nAbigail inn lam zuanin ahong ciah kik takteh a inn ah apasal zukham dihdiah sa-in na om philphialin, thuman thutak bangmah bangmah kigenpih thei nawn ta lo hi. Ahi zongin Abigail in Nabal a pil kik hun ngak hithiat phot zaw ahi tam, a zingsang ciang bekin azanni thupiang teng a pasal genpih pan hi. Hih mun ah i etteh ding Abigail in a pasal bang hun ah thu kuppih ding hiam?. Ei tapidaw nupite in e leh ? Bang hunin i pasalte thu le la kikuppih ding ihiam? Paunak 15:28 Mihoihte in a kampau ding ngaihsun phot a, (paunak 21:23 ) kampau a ki-ipzote Lungkhamna tawh kipelh hi. Laisiangtho Pasian kammal tawh kituakin agamta siam tapidaw nupite ihih ding ikisam pha mahmah hi. Abigail in a pasal tungah athupiang banglian teng hong gen takteh Nabal nak pitakin lauh le lin, le heh thuahin puksukin gawnggaw cip hi. Laisiangtho in suangtum suak hi, na ci liang hi. A tawp khakna ah Nabal ni sawm sungdong dam kik tuan lo ahih manin amah si hi. Nabal a sihna thu David in azak tak ciangin (v39-40) hih bangin ci hi . “Nabal khut tung panin ka ngah zah kona hong thuk kik sak, mi thatin khut khial ka hih nading panin hong lenkik Topa in thupha ngah ta hen.” ci in Topa mah na masak pah hamtang hi. David pen Pasian lungtang a tuakpa akicih ding mah na hi mawk hi! Sia Pum khaw Thang’ laphuah bang ngei-in “Nonglamto eklei panin” Zogam leitang kenlak guamlak leivui lak pan Zomite hong lamto Zomite Pasian, Israalte Pasian in thupha ngah ta hen. Hallelujah Amen!!\nDavid in amite sawlin Abigail ama zi dingin hel sak hi. Hih mun i et ciangin Nabal in ama nuntakna bek sih lawh hilo-in anung sangah aneihsa teng le a zi na ngawn tan lawh hi. Abigail pen Pasian nasep zia theihtelna anei numei pil khat hi, cih thei sam napi, Nabal in a zi Abigail bangmah kamkup pihna na nei hetlo mawk hi. Tuhun tapidaw papite in e le i zite kamkuppihna inei ngei zel sam hiam? Ahi kei leh, sawltak Pual in Efesa khua pawlpite athu hilhna Laisiangtho mun khat bek la-in (Efesa5:23-24) zite tungah kei bek a thu nei pen hi ing, ci kha den zaw i hiam?. Tua bang tapidaw papi pawl khat om gige thei hi. Hih laisiangtho mun bang kip let peuhmah bilbelin a zite’ thu a don lo liuliau pasal pawlkhat ki om kha mai mawkmawk hi. Tua bangte man lo hi. Hih thu akitel khialh khak hetloh nadingin nungzuipi Peter in limpha takin na gen hi.(1peter3:7) “Na zite uh na zahtak bawl un, tua hileh na thu ngetna uh bangmah in hong nawngkai sak lo ding hi.” Tua teh tapidaw nupi pawl khat ta leuleu in apasalte uh athu uk zaw zong na om veve thei hi. Tua bangte zong na thuman tuanlo hi cih phawk ni .(1Timoti2:12) 12 Numeite in pasalte tungah aana nei-in thu a hilh ding ka phalkei hi. Sawltak Pual in ukna ki thu neihsak na cihte a om lohna dingin ( equal right a hi lo, right position) eima mun tek ah om theiding a deihna tawh teltakin ahong genna hi zaw hi. Pasalte mun a om mah bangin zite mun zong om a, eima muntek ah i om theihna pen kilemna’ zungpi khat hi pah hi. Tua hi-in zite mun ah zi thuneihna akoih siam pasal pen pasal pil hi dinga, pasal mun ah pasal thuneihna akoih siam zi zong zipil mah kici ding ahihmanin Pasian thupha piak innkuante suak pel mawh ding hi.\nhih bang dan zi leh pasal kikal haksat na a nei khate in zum ngaihsut lo-in laisiangtho siam siapite ahih kei leh na muan uh Laisiangtho a siam khat sam unla ki gen khawm sak un. Khat bek in thulang ama lam bek gen cihte hih kei un.\nLaisiangtho sunga Abigail leh Nabal te thu pen movie minthang sim tham khat ahi America ah a theilo a om lo phial ding The Beauty and the beast movie tawh kibang hi ci in mipawl khat in na genteh uh hi. A pasal bel awlmawh mel neilo-in zu khamkham ihmu mu, innsung buaina’ng tuamtuam bawl tawm den hi mahta leh, a zi in nusia-in tai san ning ci peuhmah lo-in kiniamkhiatna lungduaina tawh innna sep ding akilawm teng citak takin apasal a dingin sep sak lel hi, ci uh hi . Hih mun ih et ciangin nungzuipi Peter in tapidaw nupite omzia ding hong hilhna i phawk hi.(1peter3:1-2) Zite aw, na pasalte uh Pasian thu um lo ahihkhak leh, na gamtatna hangun Pasian thu a uptheih nadingun na pasalte uh thu na mang un. Kampau kul sese lo-in, 2 na gamtat hoihna uh a muh uh ciangin Pasian thu hong um ding uh hi. Tuhun Christiante lak ah thupiangte i et ciangin zite le pasal kikal buaina, tate le nulepate kikal buaina khang semsem hi, cih kimu khia hi. I langhpa in Pasian zahtakna abei semsem theihna dingin Christiante’ innkuan sung mah pan suksiat kipat ding gel tawntung hi leh ki lawm hi. Tua ahih manin sawltak Pual in Krete gama a om pawlpi nupite kiangah hih bangin na vai khak hi. “ Tua mah bangin mite in Pasian’ thu a gensiatkhak loh nadingun numei khanghamte zong a gamtat a khuahek uh a zahtakhuai ahih nading, mi gensiate ahih loh nading, zunek kiphamawhte ahih loh nading, thuhoih thupha hilhin, 4 amaute sangin a nauzaw nupite in a pasalte uh le a tate uh a it nadingun a hilh ding, 5 thu ngaihsun thei, a gamtat siangtho, inn nasep a kizen, a migi, le a pasalte uh thu a mang thei mi ahih nadingun na gen un.” Acihna (Titus 2:3-4) sungah i muh theih mah bangin i hihna khempeuh ah lamlak makai lungsim pua-in Khrisht hong itna akilang khiasak mimal kim ihih zawhna ding hanciam semsem ni.\nZAC Digest ah hici bangin laisuah khat gelh theihna dingin\nHamphatna hong pia ZACY lai-atpinu Siannuam le ZAC Digest tanute khempeuh tungah ka Lungdam.\nHih lai asim kha mimal kim le no teng tungah Topa thupha hong om ta hen. Amen\nReferences: The Measure of a Woman by Gene & Elaine A. Getz\nAD04, Kap Piang, Khangno


url: =North Korea Leader Kim Jong-un ii sanggampa Malaysia ah kithat ~ ZD :: ZOMI DAILY\nMalaysia Kuala Lumpur International Airport 2 (KLIA 2) sungah Monday ni in mikhat kisuamlum “Assassination” a, Malaysia Police te genna ah tua aki suamlumpen North Korean pasal khat hi cihciangbek genkhia masa uhhi. Sepang District panin Police Chief Abdul Aziz ii genkhiat masakna ah amipen kuacih ki kancian nailo cihi.\nAhi zongin tua asipa pen North Korea gammi Kim Jong-nam kicipa hi a, tulaitak North Korea Leader Kim Jong-un ii sanggampa hi cih Malaysian Police te’n gencianna neikhiata uhhi. Selangor CID Chief Senior Asst Comm Fadzil Ahmat in agenna ah hihpa pen Monday ni zingsanglam 9am hunpawl in Kuala Lumpur International Airport 2 (KLIA2) vanlengtual ah Macau zuandingin apai cihi.\nVanleng ngakin aomlaitak anunglam panin mikhatin lenin kamai tui “Liquid” hongbuak hi ci’n Kim Jong-nam in Departure Hall aom Receptionist khatkiang ah genin huhna ngenhi. Tuaciangin Airport’s Clinic ah kipuak a, tuahun laitak in alutang nasamahmah cihi.\nAirport’s Clinic panin Putrajaya Hospital ah puakdingin apailaitak in siziau hi. Aluanghawm pen North Korean Embassy panin ngetna hongbawlkhin uh ci’n palik te’n genkhia a, ahi zongin hihthu kancianna amansiang mateng in aluanghawm kipialoding cihi.\nAluanghawm kheina Post-mortem pen tuni Wednesday (Feb 15) ni in kibawlding cih kiza hi. Hihpa pen Malaysia gamsung ah February 06 nipek in atungkhin hiding in ki ummawh a, Malaysia aomsungteng agamtatna munteng leh aki thuahpihteng palik te’n akankhiatsan laitak uh ahihi.\nKL Airport ah asuamlum “assassination” abawlpen numeinih hiding in ki ummawh hi. South Korea’s TV Chosun ii genkhiatna ah Kim Jong-nam pen KLIA2 ah numei 2 in suamlum uh a, tua numei tepen North Korean Operatives te hiding in ki ummawh hi ci’n genkhia hi.\nKim Jong-nam pen ama Uncle khat ahi Jang Song Thaek acihpa tawh kilimthuah mahmah uh kici hi. Tua Jang Song Thaek pen North Korea ah athuneipen nihna in aki ciamteh hi a, ahi zongin 2013 kumin tulaitak North Korea Leader Kim Jong-un ii sawlnatawh ki thatlum mawk hi.\n2011 kum inzong Macau khuasung ah North Korean Spies te’n Kim Jong-nam thahlupsawm ngei uhhi ci’n Media te’n genkhia ngei uhhi.\nKim Jong-nam pen 10 May 1971 in asuak hi a, kum 46 khawngbek hipan hi. North Korea Leader Kim Jong-il ii tapa nih aneih lakah amahpen a upapen ahihi. Anaupa pen tualaitak in North Korea makaipi asem ahi Kim Jong-un ahihi. Apa uh asih ciangin anaupa in apaza luahto hi. Ataktak in Kim Jong-un tawh apa uh akibat hangin, anu uh kibanglo “Half-brother” acihte ahi uhhi.\nKim Jong-nam pen 2001 kumin Japan gamah Passport atuh “Fake Passport” tawh lutsawm ahih manin kiman hi. Japan gamsung aom Tokyo Disneyland ahawhsawm cihi. Hih agamtatna hangin apa maizum hehsuak ahih manin anaupa innluahza apiazaw hiding kici hi. 2011 kumin apa asih ciangin anaupa Kim Jong-un in North Korea gam amakaihto ahihi.\nKim Jong-nam pen Macau khuapi sungah tam omzaw kici a, zipi 2 leh zineu khat nei kici hi. Macau leh Beijing khuapi te ah ta tampi nei kici hi.\nMacau leh Beijing banah Singapore ahzong omzel kici a, Singapore ahzong lawmngaih khat neiding in kigen hi.\nAustria leh France gamte ahzong zato vai “Medical Reasons” tawh zintheizel kici hi. Malaysia gamsung ah banghangin azin hidinghiam cihpen kitheician nailo hi. ZD Sawltak #zomidaily\nPrevious: A lawhsamden pa leitunga mihau pen 33 na suak ~ TK Lian\nNext: Malaysia Kepong ah innkhat meikanggawp in mi 3 in sihlawh ~ ZD


url: =Rights and Responsibilities ~ Khat Thang :: ZOMI DAILY\nRights and Responsibilities ~ Khat Thang\nposted on 27 November 2014 at 11:58 am Lomkholna: Article, Khatthang\nTu ciangciang I minam sungah democracy tawh kisai kigen, kigelh a tamzaw pen Rights (mihing pianngei thuneih theihna) thu vive kigenin, kigelh ciatin zong nasia thei bilbel hi. Democracy kammal huam sungah tangpitangtate thuneih theihna, hamphatna tampitak aom mah bangin (Responsibilities) sep ding, bawl ding akisam mawhpuakte tawh zong om khawm tonkhawm den ding ahih lam kiphawk kha mel lo mawk hi.\nRule of Law (thukhunpi bangin zuihna) tawh kisai lamah zong kumpite thanemnate bek kimuh sak diakin, mipite thukhun zuih loh bek tham lo, thukhun bang teng hiam cih nangawn a kitheih mel loh lam kitam gen ngei lo hi. Media lam semte in zong, kumpite siatna lam bek kilim genin mipite kitangsapna lam a gen kiom mel lo hi. Hi bang likliak tawh I Kawlgam democracy kalsuanna mai lam ding pen lungzin huai peuhmah hi.\nZingsang khat ka nasep pai zekai pian kha ka hih manin, mawtaw ka nawh hawl pian leh mei-san tuak citciat hing. Ka vei-le-tak ka et khiankhian leh mawtaw dang mu lo ka hih manin kinawh nopna huhauin, mei-san ka kan ziau hi. Ka gamtatna hong gal muh khikhe putek pian khat in a mawtaw tawh ka nasepna dong hong delh in, “denin mei-sanpi kan kha hi teh, lauhuai mahmah hi, mawtaw dang aom loh hang mei-san ahih nak leh khawl ding ahi hi. Ni dang teh tua ci nawn ken, na lungsim thumaan tawh ki-uk sak in” ci-in hong tai dikdek hi. Ka khialh lam thei ka hih manin ka kisuang peuhmah hi.\nUS ah pemta khat ka hih hangin, mihing khat ka hihna ii (rights) hamphatnate ngahin mawtaw hawl thei, nasep nei thei, a dang hamphatna tuamtuam tampi zong a ngah thei ka hih hang, ka zuih ding a kilawmte ka zuih kei leh democracy gam tawh a kituak lo pa ka hi ding hi. Hong nung delh putek pa pen palik zong hi bek lo, mi mawkmawk khat ahi hi. Aw! mite in a gamuh it I cih hidan hi mawk aive cih ka thak phawk hi. I gam, I minam I it tatak leh a maan lo I muh phetin kei tawh kisai kei ee, ci lo-in I hilh pah ding mikim mawhpuak ahi hi. Kumpi nasemte mawkpuak bek hilaizang lo hi.\nNung kum April 2013 Kawlgam ka ciah leh, Yangon ah mawtaw hawlte a utut un hawl in, om zilzul uh ka mu a, I gam pen democracy gam dingin mipi in Rights bek deih in Responsibilities a neih loh luat lam ka mu hi. Yangon panin Kawlpi ka ciah toh leh na suk semsem lai mawk hi. Motorcycles ut bangbangin kihawl zeuzeu mai hi. Muhna tawh hawl uh a, a awnawnna ah hawl cih dan hi mai zen hi. Hi bang thute pen kumpi thuneite bek mawhpuak a puah ding hihet lo-in, ei mipite mahmah kikhelin thu khun omte zuih ding, neih ding kisam lua peuhmah hi. Biakinn ah Siate in mipite gen ding kisam hi. ZYA bang-a kipawlnate in mipi hilhcian ding kisam hi. Kumpi lam thuneite tawh kipawlin ma pankhop ding zong kisam hi. Khangnote lungtang sungah sum om peuh leh piang lel ee cih tuak phial uh a, cycle hawldante bel dipkua peuhmah hi.\nMihing khat I hihna tawh rights I neih pen, gtn; UHCR bang ei mimal ai ciang I siau thei hi. Ahi zongin UNHCR card ngah sa pipi khat in, phuhtawm min dang khat tawh siaukik in sum bawlna ding na zuak leh tua pen na rights zangkhial in, responsibilities lam a nei nawn lo na hi hi. Democracy kiukna deihin I awtawt hang’ human rights deih ciang bek kitam-a, Responsibilities neih ding a kul lam a phawk kha se-lo kitam lai hi.\nI gennop pak ahih leh, Democracy pen a lang bek deih, a lang lam deih lo cih bangin kingah thei lo hi. A buppi in I san kul hi. Rights neihna pen a panglang hi-a, responsibilities kisapna pen a lang khat ahi hi. A kigawmteh pum khat sa khat ding hipan hi. I kumpite bek I mawh sak kawmkawm in ei-le-ei mipite zong kietphat zel kul tham ding hi. US te in our young president ci-a a kisak theih pih mahmah uh John F. Kennedy January 20th, 1961 ni-a, a thugen min thang vangvang “ask not what your country can do for you – ask what you can do for your country.” hih kammal phawk huai ka sa hi.\nPrevious: Ka phawkkhak vilval kanu kam – 10\nNext: Zomi te leh Israel mite aki lam dan’dan pawlkhat\nWorld Bank huhna lampi vai\nZomi Movie kong biang dongah ~ Sia Do Khup\nKhuak hoih sang hanciamna hoihzaw ~ Pau Do Lian


url: =Taiwan gamsung Typhoon huihpi in nawkgawp, mi 80 val liam :: ZOMI DAILY\nposted on 30 July 2017 at 7:44 pm Lomkholna: News, Sawltak, Taiwan, World\nTaiwan gamsung ah Sunday ni in Typhoon huihpi in nawkgawp ahih manin mi 80 bang liamgawp uh cih Reuters pan kiza hi. Hih huihpi nawkna hangin Taiwan gam ii khuapi ahi Taipei City sungah Electric meiteng siacip in, Essential Services tampi ki khakcip cihi.\nHih huihpi pen “Typhoon Nesat” kici a, Saturday ni akipan Taiwan gamsung anawkgawp ahihi. Central Weather Bureau te genna ah Taiwan sungteng ni 2 sungbang nawkgawpding hi ci’n genkhia uhhi. Southern parts ahzong tuikhanggawp ahih manin mi 40 bang tuikulh tungah awkcip uh cihi.\nHuihpi pen khauhlua mahmah in, ahatna pen Wind speed 70 mph (119 kilometer per hour) ciliang hi. Atung a Photo sungah Typhoon Nesat huihpi hangin Motorcycle tawh atuanglaikhat tuksuk in, alensuakloh nadingin sikzawn lententan hi.\nHuihpi nawkna hangin cimawh dongtuakte ahuhding in akuakhia Rescue workers 80 bangzong liamgawp uh a, tualak ah mi 3 tepen huaisia mahmah ahih manin zato ah kipuak hi ci’n Government te’n Statement ah genkhia hi.\nHuih hatlua mahmah in, vanthemneng aleng in adenkhak, apuk cihte hangin aliam uh cihi.\nTaiwanese international air carrier Eva Airways Corp te’nzong nai 42 sungteng vanleng avekin Cancel ahih manin, hih hangin Passengers mi 10,000 bangin nawngkailawhding uh cihi.\nVideo: Typhoon Nesat makes landfall in Taiwan\nElectric meizong siacipgawp a, Sunday zingsang ciangciang inn 360,000 ah Electricity ki ngahsakkik zopan cihi.\nChina gamsung Fujian Province ahzong huihpi nawkna hangin ngabeng in aom mi 3100 te ki hemkhiasak hi ci’n China’s official state media Xinhua te’n genkhia hi.\nMainland China sungtengzong Sunday ni in nawkding kici a, Wednesday nidong guahzu ngekngekding kici hi. Sawltak #zomidaily\nPrevious: Spain gamsung Music Festival kibawl laitak Stage meikang in mi 22,143 ki hemkhia\nNext: Abeisa kum 10 sungin sisan 200 vei apiakhia a ettehhuai papikhat


url: =Gamlak Vakna 25 | Siantongluan.net\nGamlak Vakna 25\nGamlak Vakna 25 |\nShittim-ah Israel mite a om laitakin Moab gam numeite tawh paktat ding kipan uh hi.\nHih numeite in amau pasian biakpiakna pawi-ah Israel mite sam uh a, amaute in a pawi an nekpihin, amau pasian-te mai-ah kun uh hi.\nTua ahih ciangin Peor-a Baal tawh Israel mite va kizomtawm hi. Israel mite tungah Topa heh mahmah a,\nTopa in Moses kiangah, "Israel mite tung panin Topa hehna a kihtakhuai a bei theihna dingin mite ukpite khempeuh man in la, Topa mai-ah suntangin amaute khai in," a ci hi.\nMoses in Israel thukhente kiangah, "Note khempeuh in Peor-a Baal tawh a va kizomtawm na mite khempeuh uh na that ciat ding uh hi," a ci hi.\nKikhopna bukkongah amaute kapin a om laitak, Moses muhna leh Israel mihon buppi muhna-ah Israel mite khat hong pai-in, Midian numei khat ama innkuanpihte kiangah hong ciahpih hi.\nSiampi Aaron tapa Eleazar, Eleazar tapa Finehas in a muh ciangin dingin mihonte lak panin paikhia a, a khutah teipi khat tawi-in\nIsrael mipa inndei sungah zui a, Israel mipa leh a numei, a numei pumpi pailetin a nihin sun khawm hi. Tua bangin Israel mite sung panin gimna dai hi.\nAhi zongin gimna tawh a si mite tul sawmnih leh tul li ahi hi.\n"Siampi Aaron tapa Eleazar, Eleazar tapa Finehas in Israel mite tungah ka hehna damsak kik hi. Keimah in pammaih ka sak bangin amah in pammaihsa ahih ciangin pammaih ka sakna tawh Israel mite ka beisak kei hi.\nTua ahih ciangin, En in, ka thuciam ahi nopsakna, amah ka pia hi.\nAma tung leh ama khitah a suanlekhakte tungah tawntung siampi hihna thuciamna hi ding hi; bang hang hiam cih leh ama Pasian-a ding amah in pammaih sak sak a, Israel mite-a ding kilemna bawlsak hi, ci in," a ci hi.\nMidian numei tawh a kithat khawm, Israel mi a kithatpa min pen Simeon mite sung panin a beh lutang Salu tapa Zimri ahi hi.\nMidian numei a kithatnu min pen Midian innkuan sungah a beh lutang ahi Zur tanu Kozbi ahi hi.\n"Midian mite gimsakgawp in la, amaute vatgawp in;\nbang hang hiam cih leh amaute in a khelpilna uh tawh note hong gimsakgawp uh a, Peor tawh kisai thu leh Peor hangin gimna ni-in a kithat, amau sanggamnu, Midian uliante tanu Kozbi thu-ah note hong khem uh hi," a ci hi.\nTedim Lai Siangtho / Laibu: Gamlak Vakna 25


url: =Senngam Luphung Pui (Great Wall) Thu Tawm ~ Thu Tatuam (Siyin News)\nSenngam Luphung Pui (Great Wall) Thu Tawm\nTuesday, August 01, 2017 Knowledge 1 comment\nSen ngam Luphung Pui sia se, tai 13,170.7 (21,196.18 km) sau in kiciamte hi.\nLuphung ii banghun sak kipan cithu sia tunidong akinial thu khat hi, pawlkhatna TO JESU mihing in pianma (BC) kumh 7 pawl aci zongh om in kumh 200 khawng aci zongh om uh hi.\nTulaitak sia Ming Dynasty hunlai akisak tai 5,500 (8,851 km) sia kician bel hi.\nKum tam tatak sung kumpi tam tatak te ii akhangakhang aa asak uh hi aa, mihingte ii ngeibel asak/ avawt na khat in kiciamte hi.\nAzaibel mun sia se pi 30 zai aa, asangbelna mun sia pi 26 sang hi.\nTaangthu kante in, mihing nguu million sim in luphung dung ah mu uh hi.\nSrc: sciencekids, chinatravellers, chinahighlight\nIBU SRI MUSDALIFHA August 2, 2017 at 6:39 AM


url: =Thumaan in a langlek sitset :: ZOMI DAILY\nposted on 5 February 2016 at 3:30 pm UTC+9:30 Lomkholna: Biakna, News, SuanghDal\nTulai thuhilhsya pawlkhat in a langlek, a langbai thuhilhna hi, cih khat bulphuh mahmah uh hi. A taktak in cilehang thu pen a langlek a langbai cih sangin a maan keileh khial, a khialh keileh maan cih bek om hi (right or wrong). A langlek lo ding a ci mite’ thugen langlek den zaw hi. A langbai, a langlek cih tawh mawhmatin bulphuh pi-in a nei nuntakna pen LST langah a gik mahmah khin, a leek mahmah khinte na hi thei zawa, tua pen LST in, “Lungsim sunga thu om pen kam in a genkhia hi bek hi,” na ci hi (Matt. 12: 34).\nHih bang mite in a kileekkim lungdamna thu ci uh a, hih leitung ah nungta lai ih hih manin pumpi’ deihna le kha deihna kileekkim ding a ci uh ahi hi. Ahi zongin tuadaan-a kileekkimna cih bang LST sungah om lo hi. Thusia le thuhoih, a maan le a maan lo, ci le sa’ deihna le kha deihna, Pasian’ thu le leitung thu kileekkim ding cih bang om thei lo hi. Lai Siangtho sungah kuamah in to nihna sem thei lo ding ci hi (Matt 6: 24). Lai Siangtho’ hong hilhzia pen Lungdamna thu ah na leek sitset un cih thu hi zaw hi.\nA taktak in ci lehang a langkhat-ah thumaan in a leek keileh thumaan loin leek ding hi. Pasian’ mai ah a kaai-ngawi (neutral) pawl cih bang om thei lo hi. Langlek thu a gengente’ nuntakna pen a kaingawi kawikawi hi a, tua kaaingawite zong, Pasian in, “Vot lah vot vet lo, sa lah sa vet lo na hih manun ka kam sung panin ka hong siakhia ding hi” na ci hi (Mangmuhna 3: 16).\nA maan thu ahihleh a maan thu teng tawh na kizom pah a, a maan keileh a maan loteng tawh na kizom pah ahih manin leek pah sitset ding cihna hi. Gul a mei ih let leh a lu tawh na kizom pah hi. A langlek cih ciang bek hi lozawin a maan keileh a vekpi tawh na kizom pah hizaw hi. Thumaan tawh kisai ah zong a langlek bek hi lo-a a leek sitset ding hizaw hi. A leek sitset thu ih gen ciangin a kileek sitset zo lote adingin thu hamsa mahmah ding hi.\nEi a’ tek maan a kisa hi lel, a cipawl le thumaan kilkel (absolute truth) om ngiat a, tua pen mimal khat ciat ii maan sak leh sak loh tungah kinga lo hi, a ci pawl om hi. A mite’ maan zawh sitsetna bulphuh masa lozawin a thu a maanna bulphuh ding hizaw ci hi. Eimau gen tek maan a kisa hi lel cihziau pen ngaihsutna picing deuh lo hi a, tua bang saanzia le pomzia in thumaan ah hong tun ngei lo ding hi.\nA mihingte bel thumaan sitsette hi lomah uh a, ahi zongin a Topa uh pen thumaan sitset hi. Thumaan genna a tuam hi a, nuntakpihna a tuam hi. Pasian’ mai-ah dikna pen upna bek tawh kingah hi. (Justification by grace through Faith alone). Ahi zongin mihingte’ lakah nuntakpihna ih cih pen a kicing nai lo thu hi. (Sanctification is the fruite of justification and it is a life long process).\nUpna tungtawna ih ngah diktanna tawh kisai thumaan pen khatvei ngah a tawntunga kimang hi-a, khang thei lo kiam thei lo hi. Kip ngitnget hi. Himah taleh ih nisim nuntakna ah kicing siang nai lo ih hih manin khan lam a manawh kul lai hi. Tua banga khan lam a manawh-lai nuntakna thu, le a kipsa dikna thu pen a kikhenkhia thei lo ding thu ahih hangin a dinmun kibang lo hi.\nA nihna dinmun pen a khatna dinmun ii a gah ahi hi. A khatna thu in Pasian’ ong diksakzia gen a, a nihna thu in eite’ kicin zawh lohna hong lak hi. Tua bangin ih mihing hihna (nature) thu a maan takin kitel lehang suaktate taktak ih hih lam kiphawkna hong maan thei pan ding hi. Kuamah in hih leitungah kicinzawhna thu lo zo lo dinga, ahi zongin tua kicinna thu pen a kidelhdelh kul hi. No one can attain perfection here on earth but perfection can be pursuiable.\nAmau’ gen bek cih daan hi sak lo zawin Jesuh’ genbek a gen uh hi, cih sak ding hizaw hi. Eimau’ ut banga upna tawh gupna a kingah ding hi lo-a, amah Jesuh “bek” ah upna tawh gupna a kingah ding ahihna thumaan LST tawh gi bawl-a thumaan leitungah ih tangko ding Chrisitan te’ vaipuak ahi hi. Thumaan a gen ei Christian te nangawn a kua-maciat leitung ci le sa sungah kipaubang lai mah ding hi. Ahi zongin tua paubaanna pen ih ngahsa diktanna ih taankik nading thu hi nawn lo hi.\nIh paubaanna sung mah panin paubang lo hong tang sak tua a paubang lo Pa’ thu maan tak le leek sitset taka hilh ding, gen ding, tangko ding le nuntak pih ding pen a kua-maciat’ vaipuak (tavuan) ahi hi. Paubanna pen ut banga gamtat theih nading cih bangin LST in hong hilh lo hi. Ih pauban pi mah paubang loh sawm ding, ih kicin loh pi mah kicin sawm ding, ih thumaan zawh loh pi mah thumaan sawm ding, ih siantho zawh loh pi mah siantho sitset sawm ding, ih leek zawh loh pi mah leek sitset sawm ding cih pen LST tawh kituak Christian te’ nuntak zia ding ahi hi.\nPrevious: The Golden Generation ~ Hau Za Cin\nNext: Kawlpi ah Electric mei nibup (24 hours) ki zangthei tading


url: =Libya galkap te’n IS te hatna Sirte District lazota ~ TK Lian :: ZOMI DAILY\nLibya galkap te’n IS te hatna Sirte District lazota ~ TK Lian\nposted on 13 December 2016 at 6:34 pm Lomkholna: News, Thangkhanlian, World\nDec. 13, 2016: Libya galkap ten US ten tung lam panin a huhna uh tawh Dec. 6 in Libya gam-a Sirte khuapi sunga ISte hatna om sun district panin ISte hawl khia zo ta uh hi ci-in Libyan Armed Forces spokesman Rida Issa in pulak hi. Libya galkap ten Sirte khuapi ah ISte May kha pek panin a do uh hi ta a, Sirte khuapi-a Ghiza Bahriya kiim sungah ISte tawh kikaptuahna dai ta hi ci-in Reuters in pulak hi.\nSpokesman Rida Issa in Misrata panin brigades kici galkapte makaihna tawh Misrata-led operation kinei a, Ghiza Bahriya kiim-a innte (buildings) leh kongzing lampite kisuansuah zo ta a, ahih hangin Sirte khuapi bup siansuah ding kisam lai hi ci hi. Libyan leh nitumna gamte ulian ten Sirte panin kido taktakna nasia lua om loin ISte kihemkhia uh hi ci uh hi.\nIS ten Sirte khuapi pen 2015 in a lak uh hi a, tua khit nung Sirte pen Middle East sung adingin galphualpi in nei in, gamdang panin galkap tampi a lak lutte uh Iraq leh Syria ah galdo dingin sawl khia uh hi. IS ten Islamic thukham khauh mahmah tawh Sirte khuapi leh a kiim kigawmin 250 km (155 miles) sung uk uh hi.\nSirte panin ISte hawl khiatna dingin a makaih Misrata-led forces kicite pen UN in a gup Tripoli pansan kumpi tawh kipawl uh a, hih galkapte Aug. 1 in US in tung lam panin thuap uh a, Aug. 1 panin US ten tung lam panin ISte 495 vei kikap hi ci uh hi.\nRelated: Syria galkap te’n Aleppo ah Rebels te ukna mun lakbeh\n#Behlapna: Sirte lak kikna panin a suakta Issa in ISte guk bek in sihna tuak hi ci hi. ISte hatna om sun Sirte panin kikaptuahna om loin ISte kihemkhia hi cih pen a nuihzakhuai mahmah thu ahi hi. Trump in CIA sungah kipumkhatna om lo a, CIA ulian dingin Republicante mah ka guang ding hi ci hi. En khia lai ni. US ten Sirte panin Syria gam-a Palmyra lak kikna dingin ISte tawh kikaptuah se loin a sawl khiat uh ai tam?\nSource : Al Alarabiya/ Thang Khan Lian\nPrevious: Dai Dide Zan Siangtho ~ Mungpi Khupson\nNext: Rakhine galkap leh Kawlgalkap te Paletwa ah kikap, mi 10 si ~ ZD\nCidamna ding, “Iodide Ci”\nNgilhmawh ding Zomi Nam Ni, Tulsa (20 Feb 2017)\nAndaman tuipi tung cimawh te huhnading in IOM in Million khat piakhia


url: =Google Company te'n atawmman mahmah Computer Tablet bawlsawm - TUNGZANG NEWS\nGoogle Company te'n atawmman mahmah Computer Tablet bawlsawm\nTZN: Internet tungah "Search Engine Giant" akiliang nazonhat mahmah Google Company te'nzong letmat 7 khawng apha "7-inch Tablet Computer" bawlkhiading in ki thawithawi uh cih AFP te'n Thursday ni in genkhia hi.\nHih Computer neuno te ahi Tablet Computer akimantak in abawlzawh nading un Google Company te'n Asia sung aom Hardware Makers tetawh ki pawlkhawmding ci uhhi. Google te'n Apple Company te iPad tekhawng leh Amazon.com te Kindle tekhawng ademsawm uh hihtuak a, ong bawlkhiat kalding uh ngaklahhuai mahmah hi.\nTechnology Company golpipi te khatlekhat ongki demdem uhhenla, Computer leh Tablet tuamtuamte ongki mansak semsem le uh adiakdiak in ei Zomi te kidahlua hetlo khading hi. Banghanghiam cihleh sumzon sumzuak nading in ei Zomi sungah Computer tampi leisa in akholvetvat ki omkhollo khading a, Market Price akiatsukgawp hangin adahding ki om khollo khading hi.\nGoogle te bawlkhiatding Computer Tablet pen Samsung Company leh Asustek Company tetawh kipawlkhawm in abawlding hihtuak a, iPad leh Kindle tebel demding cih ngimna hihtuak phadiak hi. Google te'n Social Networking lamsang ah aminthang penpen ahi Facebook te adem nadingin Google+ ongbawlkhia khin uh a, tu'n Tablet lamsang ah iPad te, Kindle te ademsawm uh ahihi.\nGoogle Tablet pen tukum May khasung khawngin hawmkhiat zawhding lametna om ci a, khatciang in US$199 kimpawl mansakding ci uhhi. (Ringgit Rm199 khawng tawh ongzuak zawle uh Malaysia gamsung aom Zomi te'nbel khattek ki leisak khamahding hiven:-)\nUS$199 pen ei ading in tammanlai ihsak hangin Google te'n akimanthei penpen in ongbawl uh hihtuak a, hih abawlkhiatna a ngimna zong Company dangdangte'n Tablet tampipi in azuakzuak nawnloh nading cihkhatzong kiza hiauhiau hi.


url: =ZIUSA-Genvai Thukhun - ZOMI INNKUAN WASHINGTON\nZOMI INNKUAN WASHINGTON\nOur Staff Sept. 2012 - Sept. 2014\nOur Staff Sept. 2014 - Sept. 2016\nZIUSA-Genvai Thukhun >\nZIUSA Genvai a zom khinsa ZIWA member te\nZomi Youth Association\nZomi Women's Assocation\nZomi & Health\nZomi Funeral Assistance\nZomi USA Directory - 2014\nWA Zomi Women's Association\nWA Zomi Youth Association\n2013 Zomi High School Graduates >\nLia Dim Theih Cing\nTaang Hau Khan Khual\nLia Cing Khan Huai\nTaang Mang Khan Lian\nLia Kam Za Uap\nTaang Pau Lian Piang\nGullu Mual Vai\nZomi FM Radio Station Fund\nToys for Tots (Naupangte Kimawlna)\nBurmese Ethnic Churches in WA\nZomi Innkuan USA Genvai Thukhun leh Videos te:\nHih a nuaia pdf na hong in la na sim in. Tel loh a om leh ZIUSA Genvai Tanupi Pa Tual Sawm Lian ki dong thei hi. Zomi Innkuan WA makai te khat peuh tung ah zong ki dong thei hi. Na om na State ah Zomi Innkuan kipawlna a om kei leh nang leh na innkuan pih teng in ZIUSA Genvai tawh direct in na kizom thei hi. Na om na State ah Zomi Innkuan kipawlna a om leh, ZIUSA Genvai thukhun om mah bangin, tua kipawlna ah member na hih kul hi.\nZomi Innkuan Washington pawlmi na hih khit teh, ZIUSA Genvai ah pawllut ding na lunggulh leh hih a nuaia pdf na hongin la na print khia-in Form na phih in la na sum piakzah ding sumtang ahih kei leh check at in la ZIWA makai te khat peuh kiang ah na ap in.\nZomi Innkuan USA Genvai thute hilhcianna hih a nuai link te ah na en in. Na lunglut leh ZIWA pawlmi lutna form leh, ZIUSA Genvai pawlmi ngetna lai te zong om hi.\nZomi Innkuan USA Makaipipa kiang pan laikhak:\nZomi Innkuan Washington State kipawlna Makaite aw:\nZIUSA kipawlna Kumsum pen 2008 kum a kipan, mi (1) in kum (1) in ($1) khia ding cih ciangtanna kinei a, a milip in kidong samlo ding ahihteh, Pawlmi (100) nuai a phate in mi (100) aitang, kum (1) in $100 tawh ahong panpihna dingun ngen ni ci-a kikalsuan ahi hi. Pawlmi mimal (200) leh (100) kikaal ahih leh ($200) cihdan in akhang toto hi. Tua dan tawh kituak in, thuneihna anei dingin, Pawlmi (100) nuaisiah apha Zomi Innkuan kipawlna khat in ZIUSA Board Member dingin Tangmi (1) puak thei ding, Board Meeting ah Vote (1) nei thei, ahihkei leh, Kiteelpi ah Vote (1) nei thei cihna hi. Pawlmi (200) nuaisiah in Tangmi (2), Pawlmi (300) nuaisiah in Tangmi (3) cih bangin kipuak thei hi. Ahi zongin Tangmi (7) val kipuak theilo ding cih thukhun kibawl hi. Hih thukhunte tungtawn a, Kumsum pen tawm apia om, tam apia om ahi hi.\n2013 July a kibawl Kumcin Khawmpi ciangin, ZIUSA kipawlna Maban lian semsem ahihteh, Zomi mimal (1) tung pan kum (1) in ($1) panpihna ih kaihkhop zong mi zak ding zum huai, a zah (7) bang khanto ni cih thusun hong om a, limtak in kikupna a kineih khitciang, bangbang ahi zongin, ih Maban tangzai semsem ahihteh, Kumsum khanni in, ahi zong, sumdon haksa kisa mahmah ahihteh, azah (2) cini kici hi. Tu a kipan in, ZIUSA kipawlna General Fund ding (ataktak in atam zaw Sigaalna Paakkual in kizang) in, US gam sung a om Zomi-te tung pan, panpihna sum, Kumsum ding; Mi (1) ciang, Kum (1) in ($2) ngen ni ci a kikalsuan hi ei. Tua tawh kizui in, Pawlmi (100) nuaisiah in, (100) aitang hong puak un ci in kingen ahih manin, Zomi Innkuan kipawlna khat in ($200) atawm pen ahong puak ahi hi. Zomi Innkuan Washington State kipawlna inzong abeisa kum in Kumsum ($100) nahong puak uh kilungdam mahmah a, tukum zong a zah nih hong khanzo nuteh cih kong lam-en uhhi.\nZIUSA Genvai tawh kisai in, Thukhun om bangin, Genvai ahong pangkhawm nuam peuhmah, Zomi Innkuan kipawlna lutloh phamawh, ahihkei leh, Zomi Innkuan kipawlna Pawlmi hi hamtang ding cih kibullet mahmah hi. Zomi Innkuan kipawlna a omna munte panin Genvai ahong lutnuam peuhmah in, a omna mun a Zomi Innkuan kipawlna tungtawn bekin kilutsak ding hi. Azenzen in, a omna mun a Zomi Innkuan kipawlnate in hih Genvai tawh kisai tanu hong sepsak zawhkeibek uhleh, ZIUSA Genvai Tanute in Direct in hong sangpan ding hi. Tua zong, aphual a om Zomi Innkuan kipawlna Pawlmi hi leh hilo kisittel masa ding hi.\nZIUSA Genvai tawh kisai hilhcianna khatvei bawl ding hong hanciamkik nung. Tua sung tengin, Genvai tawh kisai dotnop a om leh, Genvai Tanupi lawm Sawm Lian (716-228-5071) sawmlian73@gmail.com) tung kikan thei ding hi.\nLungdam mahmah ei.\nZomi Innkuan USA Genvai Thukhun Puahphatna\nDear USA gam sung-a om Zomi U leh Nau:\nZIUSA kipawlna min tawh hong hopih ungh. ZIUSA kipawlna in sihna tungtang ah luang kiphaamna ding in vaihawmna ahi ZIUSA Genvai ah Thukhunpom thak (a kihel thak) ding January, 2015, kha sung sanna kinei ding ahih man in ZIUSA Genvai ah thukhunpom-thak ( akihel thak) a suak nuam-te in amanlang in a nuai-a ZIUSA Genvai Tanupi (Genvai-pu) Pa Tual Sawm Lian tawh kizom-in Thukhunpom thak na suahna ding un kong zawn uh hi.\nZIUSA Genvai a picin semsem na zui leh USA gam sunga om Zomi-te a tam zaw semsem ZIUSA Genvai ah hong kihel zawh semsem na ding lunggulhna tawh ZIUSA Board in November 15, 2014 ( Board Meeting) ni-in a nuai-a bangin ZIUSA Genvai thukhunpom khat peuh sihna a om ciang a ki dongkik Piakkholh Kivuina Sum a nuai-a bangin ki-khiam hi.\n1) Khatguak (Single) Zomi khat - $ 8\n2) Nupa kopkhat (Couple) ahi Zomi innkuan khat - $ 10\n3) Ta nih (Two Children) ciang anei Zomi innkuan (Family) khat - $ 10\n4) Ta thum (Three Children) leh atamzaw anei Zomi innkuan khat - $ 15\n***( 50% Piakkholh Kivuina Sum piak hun ah $ 4, $ 5, $ 5, $ 8 ta hi ding hi).\nTu laitak ZIUSA Genvai Thukhunpom Zomi Innkuan kipawlna (30) pan leh Zomi Innkuan kipawlna aom nai lohna pan mimal in hong lut mimal tul (3) kim bang kipha-a, Kivuina Sum piak theih ding in Genvai Thukhumpom sungpan sihna a tuak khat a ding in Genvai Thukhun tawh kituak in atampen ciangtanna ahi $ 10,000 (Tulsawm) cing ki nei hi.\nZIUSA Genvai tawh kisai a thucing zaw in a theinuam-te a ding in anuai-a Genvai Tanupi ki dongbeh thei a, tua banah hih laikhahna ah ZIUSA Genvai Thukhun ( Updated Nov 15, 2014) attachment tawh zong kikhah hi.\nKizop nang Genvai Tanupi:\nPa Tual Sawm Lian (Bawi Lian)\n2529, E 88th St, Apt # 612\n716-228-5071 (Cell); sawmlian73@gmail.com\nDecember 02, 2014 ( Tuesday )


url: =Malaysia Kawl Embassy Mai Ah Lungphona ~ Thu Tatuam (Siyin News)\nMalaysia Kawl Embassy Mai Ah Lungphona\nSaturday, July 16, 2016 Malaysia Thu No comments\nMalaysia ngam, Kawlngam embassy zumh naina ah July 15 , 2016 ni in Malay minam 400 khawng in, "Kawlte dei ngawl" , "Kawlte cia kik vo" ci au in lungphona nei uh hi.\nMalay kumhpi ii langpang Islamic Party (PAS)le People's Congress party te lampuina hi aa , Kawlngam ah abiakna kibanpui Muslim kivawtsia in, tulaitak thunei kumhpi in Muslim te atu huuna banghma sep sak ngawl ahikom lungkim ngawl ci hi.\nKawl embassy mai ah lungphona a nei nuam khat pawpo sia Malay thuneite in, embassy zumh mai le zumh taw aki nai mama na awi ngawl ahikom embassy pan meter 500 akikhuala na ah sun nai 1:00 - 3:30 dong lungphona nei sak uh hi.\nHi lungphona aneite sungah Kawlngam pan muslimte kihel ngawlin kison aa, Malay minam sinsen vo ci hi.\nLungphona anei zawk uh ciang, amate ii ngetna teng sia, Embassy zumh mai ah laibung sungah koi uh hi.


url: =Covid-19 hanga “Unemployment Insurance” siauhdanding pawlkhat :: ZOMI DAILY\nposted on 27 March 2020 at 7:46 am Lomkholna: News, Thomasmung, USA\nCovid-19 hangaa “Unemployment insurance” siau dan ding tawh kisai information pawl khat (Maryland State resident only) Unemployment siau dan ding mi 3-4 bang in hong dotna tawh kizui in atheih huai pawlkhat hong suak sak ing… Adang state aa om ten zong eima omna state website ciat ah kisiau thei hi.\n1) Covid-19 hang aa nasep akikhawlsak (layoff) te\n– ** I nasepna (employer) ten tawm vei na khawl phot un hong cih leh belh tawmvei lungdawi takin ngak phot in bangmah siauh nai loh ding hi aa, asawt tuak leh bek Unemployment insurance siau ding dan ahi hi.\n2) Covid-19 hangaa i nasepna (Employer) te khawlcip (Employer is out of business as a result of COVID-19)\n3) Covid-19 natna ngah in zato lum te leh Doctor ten inn ah self-quarantined abawl sak te – ** Nasepna pan pay-time-off or vacation siau phot ding hong deihsak uh aa, tua i ngah kei leh belh Unemployment kisiau thei ding hi.\nAkisam ding information te:\n1) Personal information (Min, Suahni, Social Security Number leh mailing address, Telephone number… cihte)\n3) Kum 16 nuai siah Tate\n4) Citizen suahna lai or Greencard, Asylum status lai cih te\n5) Na nasepna ii address leh kha 18 sung i nasepna taangthu 6) W-2 form copy\nUnemployment insurance anuai aa web link pan direct in kisiau thei hi. https://secure-2.dllr.state.md.us/NetClaims/Welcome.aspx\n~ “begin your initial claim” acihna ah click in form fill-up suak suak ding. Thomas Mung Guite\nPrevious: Puulnatna pan sinna nam 8 te ~ Pau Do Lian\nNext: Coronavirus kipat khiatna Wuhan kihong ta ding


url: =US, Illinois State ah Kawlgam mikhat zukhamsul in midang innsung ah pumlutsawm ~ ZD :: ZOMI DAILY\nposted on 6 April 2017 at 12:53 pm Lomkholna: Myanmar, News, Sawltak, World\nUSA, Illinois State sung aom pasal khat Wednesday ni zingsanglam in midang innsung khatah mawklutsawm ahih manin palik te’n man uh cih Indy Channel pan kiza hi. Tua pasalpa pen amin Tluang Kip Thang kici ahih manin, Myanmar, Chin State panin US gamsung apeem peemta khat hikha ngelngel dinghi.\nTluang Kip Thang pen kum 36 aphakhin khat hi a, atheih ngeiloh innsung khatah alutsawm laitak in kum 12 aphapan numeino khatin mukha ahih manin, tuapan in thunei te kizasak in akiman ahihi.\nHihvai Report akibawlna ah Wednesday ni zingsanglam 5:45am hunpawl in 200 Block of Walnut Street aom innkhat buluhsawm “Burglary” ahih manin, Southport Police te kisampah cihi.\nSouthport Police te atun ciangin Tluang Kip Thang pen manpah uh a, zu zong khammahmah hileh kilawm cihi.\nInnneinu Melissa Tanner ii agenkhiatna ah Tluang Kip Thang pen innmai tawlet “window’ panin innsung lutsawm a, tualaitak in atanu kum 12 aphapan khatin mumasa cihi. Innsung ah pumlut sawmgawp ahih manin, atanu zong lau in awnggawp hi.\nTuaciang in innneinu in Tluang Kip Thang kiangah banghih nahiam ci’n adotleh, “theilo, ka lawmte hongpaiding” ci’n dawngkik pongmawk cihi.\nSouthport Police te sampah uh a, atun ciangin kimansuak pahhi. Inn buluhna, mihuangsung ah guklutna, zukham ankham in vakvaina “Burglary, Criminal Trespassing, Public Intoxication” cihbang thu 3 tawh akiman ahihi.\nSouthport Police Chief Tom Vaughn ii genkhiatna ah hih Tluang Kip Thang ii abeisa gamtatna Record teng a etkik uhciang in midang te huangsung ah mawklutna “Trespassing” tawh tamveipi kiman ngei cimawk hi. Tuabang in midangte huangsung ah Trespassing tawh akimatna ahang khempeuh pen zukham luatman cisawnsawn hi.\nPolice Chief ii genna ah hih Tluang Kip Thang in tua numei kum 12 pen amitsuan hilozaw khading a, zukham ahih manin alup nading azong hizaw khading cihi.\nAlso read: Johor Baru leh Kuala Lumpur kikal ah Bus kibung, mi 14 si, 16 liam, Myanmar 2 kihel ~ ZD\nPalik bupa ii upmawhdan ahihleh phadawmlai hi. Numeino kumcingnailo khat buansawm cihkhawngtawh thu kibawl mawkleh zumhuai bekthamlo, athuakding zong baihlo khading hi. Kawlgam, Zogam khawngah omlaihun bangdan in zukhamkhit nungin khuasung phengvak kawikawi cihdanbel gamdang ah zat huai hetlo hi. ZD Sawltak #zomidaily\nPrevious: Christian Hymn te’ tangthu: Topa, Nang Ka Vision Hi In\nNext: US Florida ah naupang donlohna “Child Neglect” tawh Vung Deih Nuam kiman ~ ZD\nCanada, Toronto khuapi sungah thau kikapna piang, mi 2 si in 13 liam


url: =Zomi Politics ~ Kalsuanzia Lamlahna :: ZOMI DAILY\nZomi Politics ~ Kalsuanzia Lamlahna\nposted on 12 December 2014 at 10:55 am Lomkholna: Article, Dalsianhung\nLeitungah mimal, innkuan, khua, gam, minam le pawlpi tuamtuam i-et tak ciangin makaite le mipi kikal kimakaihzia leh kalsuanzia en lehang khatlekhat kibanglo hi. Leitung galpi khatna, nihna hong piankhiatna i-et tak ciangin thuneihna akituh uh hilel hi. Tua thuneihna sungah hamphatna tampi om ahih manin, sumlepai tampi beilawh in thauvui thautang, anletui, hunlevai tampi hemlawh suplawh in anuntakna uh na kiluangkham uhi. Kum zalom sawmnih-lekhat (21st Century) ah tuabang kalsuanzia hanga supna le baina kingaihsun in pilna tawh tungnun kituhna lamah kidem uhi.\nI Zomi Nampi sung mahmah enlehang zong kipumkhatna le thukhualna tawh khatlekhat ma pangkhawm in i kalsuan ta hi. Hawmkhawm, gelkhawm, semkhawm, pangkhawm in kalsuankhopna pen lawhcinna taktak ahihna kitel ahih manin, kipumkhatna ah i galkah taktak ta hi. Tua ahih manin ilametna pen ataksuak toto ding dinmun hi a, Zomi Nampi sungah Kipawlna tuamtuamte hangin nakipitak in angtangin kalung muang mahmah hi.\nPilna icih tak ciangin, nam tuamtuam om hi. Tua pilna nam tuamtuam sung panin, Education System bupphuh in i Minam in mapankhopna ah i sepzia leh i gelzia kibang khinlo ding hi. Ahizongin Pilna tawphah a kalsuankhop ding le mainawt ding nakpitak in kisam mahmah hi. Zomi tampite khuasakna India gam Manipur State leh Mizoram State ahihleh lungmuanhuai lel cih ding ahihi. Ahizongin Kawlgam ah Zomite’ dinmun i-et tak ciangin abeisa hunte bel genvet dingin ka ngaihsun kei hi. Tulaitak hun leh mailam hunding etkholh kawmin aveihuai mahmah Zomi sung kalsuanzia ding pen Education System ahihi. Tua Education pilna tawh Minam tawisang zoding mi tampi ikisam hi.\nLeitungbup Level Minam Khangto isuah zawh nadingin, galvan, thauvui thautangte masaklo zaw in, anuai a munte ah Zomi alomlom in Sangkah sakzawh nadingin Zomi Kipawlna khempeuh in hanciamhuai kasa mahmah hi. Mihau sumneite leh Biakna makaite zong nakpitak in ma hong pangta un. Secular lamah University minthangte hi-in, Siavuan, Engineer, Technology leh Major tuamtuam tawh Ph.D ngahzo dingin Zomite ki tawsawn in kimakaih ni.\nWorld University Rankings 2012-2013 ~ Top 10\n1. California Institute of Technology (Caltech) – USA\n2. University of Oxford – UK\n3. Stanford University – USA\n4. Harvat University – USA\n5. Massachusattes Institute of Technology (MIT) – USA\n6. Princeton University – UK\n7. University of Cambridge – UK\n8. Imperial College London – UK\n9. University of California, Berkeley – USA\n10. University of Chicago – USA\ndalsianhungHih atunga University tengteng panin, Ph.D Qualified takin Zomi 100 in hong ngah khia thei hileh, Zomi le Zogam pallun taktak dingin ka lamen hi. Sisan luangin nasep sangin, Khuak zangin gamkek lehang, pilna bulphuh in Minmam leh gam nasep nakpitak in kipan lehang Minam adingin lametna nibang hongtang ding hi, ci-in itluat Ulenau akua mapeuh tungah hih thu kahong sung hi.\nVeina lianpi tawh,\nPrevious: Makai lungtang ~ Dal Sian Hung\nNext: Vondeih Kep Ding – 25 (Pau Khan Kap)\nUNHCR Card thak bawl ding kikupna om\nGullu vai le CNRWG leh kei kihelna\nTedim – Rih lampi ‘M/S Ircon Infrastructure & Services’ Company in semding\nInnkuan sung nopnading thu (6) te\nTedim Post :: 06 September 2014